8 Jenis Makanan Terbaik Di Saat Anda Jatuh Sakit, #1 Membangkitkan Selera!

Kita semua mungkin tidak akan selalu sihat dan ketika tubuh badan tidak berada di tahap yang terbaik, kita perlu minuman dan makanan untuk orang sakit.

Ini kerana
 tubuh badan kita akan sangat memerlukan nutrien
 yang baik bagi memberikan lebih tenaga serta menyembuhkan lebih cepat kesakitan yang dialami.

Persoalannya, apakah antara makanan dan minuman untuk orang sakit yang terbaik? Jom teruskan membaca artikel ini untuk tahu dengan lebih mendalam lagi!

Variasi minuman & makanan untuk orang sakit!

Di saat kita sedang jatuh sakit,
selera makan mungkin akan berkurangan
 lalu membuatkan kita tidak berkeinginan untuk mengambil sebarang sajian di meja makan.

Hal ini sebenarnya tidak patut diteruskan kerana tanpa makan dan minum, tubuh badan kita tidak akan mampu untuk berfungsi, bekerja atau sembuh seperti sediakala.

Apa kata kalian cuba ambil minuman dan makanan untuk orang sakit yang bagus seperti berikut:

#1. Sup ayam

Ketika anak sedang demam biasa, ibu selalu menyediakan sup ayam ekoran manfaat yang ada padanya – ia tinggi dengan vitamin, mineral, kalori dan protein yang penting.

Selain itu, ia juga kaya dengan cecair dan elektrolit yang boleh membantu tubuh badan jika anda ada
 risiko dehidrasi akibat cirit-birit, muntah-muntah dan peluh
.

Bukan itu sahaja, sup ayam turut terkandung sistein asid amino yang mampu menguraikan mukus selain mempunyai kesan antiviral, antiradang dan antioksidan.

#2. Ikan salmon

Merupakan makanan yang bertakrif ‘kelas tinggi’, salmon adalah sumber protein terbaik yang lembut, sedap dan penting untuk tubuh badan yang sedang pulih.

Ia sangat tinggi dengan asid lemak omega-3
 yang mempunyai kesan kuat antiradang agar sistem imun tubuh badan dapat bertindak dengan lebih efektif.

Salmon turut mengandungi banyak vitamin dan mineral termasuklah vitamin D yang memainkan peranan penting di dalam sistem imunisasi tubuh badan.

Makanan untuk orang sakit #3. Madu

Madu bersifat antibakterial dan ia juga sering dijadikan bahan utama yang digunakan di dalam antiseptik untuk merawat luka terhiris atau terbakar.

Dalam pada itu, ia juga mampu merangsang sistem imun tubuh badan dan dipercayai mampu melegakan alahan daripada pelbagai jenis alergen seperti debunga.

Jika batuk pula,
madu adalah ramuan semula jadi terbaik
 kerana ia mampu melegakan kegatalan dan kesakitan tekak selain mengurangkan mukus berupa kahak.

Minuman untuk orang sakit #4. Teh

Teh yang
 telah biasa menjadi minuman ruji masyarakat kita
 juga sebenarnya adalah sangat bagus diambil terutamanya jika anda menghidap selesema atau flu.

Ini kerana ia mampu mengurangkan mukus berupa hingus di dalam hidung selain melegakan tekak jika teh ini diambil pada suhu sesuai iaitu suam-suam.

Teh juga terkandung poliphenol yang tinggi dan boleh membawa pelbagai manfaat kepada kesihatan seperti kesan antioksidan, antiradang serta antikanser.

Makanan untuk orang sakit #5. Oat

Oatmeal sangat kaya dengan kalori, vitamin dan mineral yang sangat penting dan mudah untuk disediakan serta dimakan oleh orang sakit walaupun tiada selera.

Ini kerana
 ia juga tinggi dengan kandungan serat
 yang mampu untuk mengurangkan keradangan pada perut selain meningkatkan fungsi dan sistem pencernaan.

Namun anda perlu mengelak daripada mengambil oat yang terkandung gula tambahan, sebaliknya campurkan ia dengan madu untuk rasa manis semula jadi.

Minuman untuk orang sakit #6. Yogurt

Yogurt adalah
 salah satu daripada sumber probiotik yang terbaik
 di mana ia akan membawa bakteria baik untuk melawan bakteria jahat di dalam perut anda.

Probiotik juga dipercayai mampu membantu mencegah individu daripada kerap jatuh sakit yang ringan seperti selesema selain menyembuhkan tubuh dengan lebih cepat.

Sekiranya tubuh badan anda tidak sesuai dengan yogurt ekoran kesan sampingan, anda juga boleh cuba makanan tapaian lain seperti tempeh atau kimchi.

#7. Air kelapa

Tiada apa yang lebih menyegarkan ketika anda sedang sakit dan tiada selera makan selain air kelapa yang penuh dengan gula semula jadi yang sihat.

Air kelapa tinggi dengan elektrolit
 yang sangat diperlukan jika anda kekurangan cecair dalam badan akibat cirit-birit, muntah-muntah atau berpeluh akibat demam teruk.

Pun begitu, adalah disarankan untuk anda mengambilnya secara sederhana kerana ia mungkin boleh membawa kepada masalah perut kembung.

#8. Pelbagai jenis buah & sayur

Akhir sekali, sudah tentu tubuh badan anda yang sedang sakit itu memerlukan nutrien daripada
buah-buahan segar dan sayur-sayuran hijau
.

Buah seperti pisang dan avokado sangat tinggi dengan serat, vitamin, mineral serta elektrolit yang sangat bagus sebagai pilihan makanan untuk orang sakit demam atau selesema.

Sayur seperti bawang putih pula terkenal dengan sifatnya yang mampu melegakan keloyaan terutamanya jika anda sedang mual-mual dan muntah-muntah.

Berjumpa dengan doktor jika jatuh sakit!

Pun begitu, variasi minuman dan makanan untuk orang sakit yang kami nyatakan ini hanyalah sekadar panduan untuk membantu anda ketika tidak sihat.

Anda disarankan untuk berjumpa dengan doktor bagi mendapatkan diagnosis, ubatan dan rawatan klinikal demi kesihatan yang lebih terjamin.


Adakah Kafein Menyebabkan Ketagihan?

Dakwaan kafein menyebabkan ketagihan mungkin benar pada satu sudut dan mungkin juga tidak benar pada sudut yang lain.

Apakah sumber kafein?

Sebelum bercakap tentang ketagihan, anda semua sudah tentu tahu daripada mana kafein boleh didapatkan. Sumber utama dan dimaklumi adalah kopi dan teh. Walau bagaimanapun, terdapat juga sumber lain yang tidak kurang kerap juga diambil oleh masyarakat.

Ini termasuk minuman berkarbonat, air coklat dan gula-gula kopi. Malah, kopi yang dinyahkafein (
decaffeinated coffee
) pun masih tidak sepenuhnya bebas daripada kafein. Ia juga terkandung dalam ubat-ubatan tertentu seperti ubat tahan sakit, ubat demam serta pil diet.

Kafein itu sendiri adalah sejenis ubat tahan sakit dan mampu meningkatkan keberkesanan ubat tahan sakit. Mengambil kopi bersama panadol adalah efektif dalam mengurangkan sakit kepala.

Ketagihan kafein?

Kafein berfungsi sebagai perangsang kepada sistem saraf pusat (
central nervous system
). Ia memberikan tenaga, fokus dan perasaan sejahtera. Apabila seseorang itu sudah terbiasa dengan rangsangan ini, badannya akan berasa sedikit perubahan jika seseorang itu berhenti merangsang otaknya.

Kesan jika seseorang berhenti mengambil kafein secara tiba-tiba adalah beberapa simptom seperti:

Sakit kepala.

Letih badan.

Kegelisahan.

Mudah marah.

Mood kurang baik.

Sukar memberikan perhatian atau fokus.

Apa yang berlaku adalah hampir sama dengan ketagihan alkohol atau dadah di mana berlaku simptom-simptom tertentu yang disebut sebagai simptom penarikan apabila berhenti mengambil bahan atau minuman tersebut secara tiba-tiba.

Walau bagaimanapun, simptom dan kesan yang dialami oleh pengguna kafein adalah lebih ringan. Ia tidak sampai membawa kepada perkara yang berbahaya seperti membunuh atau mencuri seperti yang berlaku kepada penagih dadah. Jadi, istilah ketagih mungkin kurang tepat. Sebaliknya istilah kebergantungan lebih sesuai.

Bagaimana ingin berhenti mengambilnya?

Anda mungkin ingin berhenti mengambil kafein atas sebab-sebab tertentu sama ada ingin mengurangkan pengambilan gula atau bimbang dengan keadaan kesihatan anda seperti sakit jantung, darah tinggi dan kencing manis.

Anda boleh cuba cara berikut:

Banyakkan minum air.

Gantikan minuman berkafein anda dengan minuman tidak berkafein. Contohnya, jika kebiasaannya anda mengambil 3 cawan kopi sehari, gantikan satu atau dua cawan dengan air susu atau lemon. Kemudian, kurangkan secara berperingkat.

Banyakkan bersenam. Ia adalah perangsang semula jadi bagi tubuh anda.


Nak Cepat Kurus? Ini 31 Jenis Makanan Diet Berkesan Turunkan Berat Badan!

Sedang mencari menu atau makanan untuk diet cepat kurus? Jangan risau, anda berada di tempat yang betul!

Tidak dinafikan, badan yang sihat datang dalam pelbagai bentuk dan saiz.

Namun, kita semua perlu menjaga berat badan dan pastikan ia dalam julat yang normal untuk berada dalam keadaan yang paling sihat.

Selain senaman,
diet juga memainkan peranan yang penting
. Ingin tahu makanan apa yang sesuai diambil ketika diet? Jom ikuti penerangan kami di bawah!

31 makanan untuk diet cepat kurus

Sebenarnya, ada banyak makanan yang sesuai untuk dijadikan menu diet cepat kurus.

Walau bagaimanapun, semua makanan perlulah diambil secara sederhana. Kalau makan tidak ingat dunia, dietlah macam mana pun, pasti tidak akan menjadi!

Jadi, jika anda sedang mencari makanan untuk diet cepat kurus, 31 makanan ini mungkin dapat
membantu perjalanan anda untuk menguruskan badan!

Telur

Telur merupakan satu makanan yang padat dengan nutrisi. Malah,
kebanyakan khasiatnya terkandung di dalam kuning telur.

Disebabkan telur kaya dengan protein dan lemak, ia dapat membantu kita rasa kenyang lebih lama.

Sup

Jika anda mula makan dengan semangkuk sup, besar kemungkinan anda akan makan lebih sedikit daripada biasa.

Walau bagaimanapun, pastikan sup tersebut mempunyai sekitar 100 hingga 150 kalori satu hidangan. Jadi, elakkan pengambilan sup yang bersantan dan berlemak.

Coklat gelap

Siapa cakap coklat akan menyebabkan kegemukan?
 Sebenarnya, coklat mempunyai khasiatnya yang tersendiri. Tetapi, pastikan anda makan berpada-pada dan memilih
coklat gelap berbanding coklat susu.

Buah epal

Suka minum jus epal? Apa kata gantikannya dengan buah.

Buah epal mengandungi serat yang dapat membuatkan kita rasa kenyang lebih lama. Selain itu, kita juga akan rasa lebih puas jika mengunyah ketika makan.

Yogurt

Tidak kisahlah apa jua jenis yogurt yang digemari
, semuanya bagus untuk memastikan kita sentiasa kurus dan ramping.

Malah, pengambilan yogurt juga baik untuk sistem pencernaan.

Avokado

Avokado mengandungi pelbagai jenis lemak baik yang bagus untuk kesihatan. Malah, ia diperkaya dengan asid oleik, lemak yang sama terkandung di dalam minyak zaitun.

Biji selasih

Biji selasih merupakan antara makanan yang paling bernutrisi di muka bumi. Ia mengandungi 12 gram karbohidrat bagi setiap 28 gram.

Ia juga merupakan sumber serat terbaik dan
 kaya dengan asid lemak omega-3 yang amat bagus untuk menurunkan berat badan.

Madu

Madu merupakan satu manisan dengan 0 lemak.
 Ia juga mengandungi protein dan serat yang sangat sedikit. Selalunya, madu akan digunakan sebagai pengganti gula.

Namun, banyak kajian yang membuktikan sifat antimikrob, antikulat, antikanser dan antidiabetik madu yang ternyata amat baik untuk kesihatan.

Kekacang, makanan untuk diet cepat kurus yang berkesan

Kekacang merupakan snek yang baik jika anda seorang yang sibuk bekerja.

Cukup sekadar segenggam kacang tanah, almond atau walnut untuk membuatkan anda kenyang sepanjang hari.

Limau gedang

Limau gedang boleh membantu menurunkan berat badan, lebih-lebih lagi jika anda mempunyai risiko kencing manis.

Malah, menurut kajian yang dijalankan di
Scripps Clinic
, San Diego, individu yang makan separuh limau gedang sebelum makan boleh menurunkan berat sebanyak 1.5 kg dalam masa 12 minggu!

Ikan tuna

Ikan tuna merupakan salah satu makanan untuk diet cepat kurus. Kandungan proteinnya yang tinggi dapat membuatkan anda rasa kenyang dengan lebih lama.

Malah, ikan tuna juga mempunyai banyak lemak sihat yang
baik untuk kesihatan jantung.

Kentang

Walaupun kentang mengandungi karbohodrat yang tinggi, ia mempunyai nutrisi yang lengkap.

Malah, kentang juga baik untuk mereka yang mempunyai masalah tekanan darah kerana kandungan potassium yang tinggi.

Cili pun makanan untuk diet cepat kurus?

Siapa sangka makan cili boleh membuatkan kita jadi kurus? Cili mengandungi capsaicin, bahan yang membuatkannya rasa pedas.

Kajian menunjukkan capsaicin boleh mempercepatkan proses pembakaran lemak dan meningkatkan metabolisme badan.

Keju kotej

Keju kotej kaya dengan protein yang baik untuk mengekalkan otot pada badan. Di samping rasanya yang sedap, keju kotej juga mempunyai kalsium yang tinggi.

Bijirin penuh

Bijirin penuh seperti oat, beras perang dan quinoa didapati dapat menurunkan berat badan.

Malah, ia juga mengandungi banyak serat dan jumlah protein yang mencukupi sebagai tenaga sepanjang hari.

Ikan salmon

Ikan salmon dapat membantu anda menurunkan dan mengekalkan berat badan.

Malah, ia juga dapat membantu meregulasi hormon yang bertanggungjawab mengawal selera makan.

Buah lemon

Air lemon mempunyai kalori yang sangat rendah.

Jika anda menggantikan air manis dengan air lemon
, anda dapat menurunkan berat badan dalam masa yang sangat pendek!

Minyak zaitun

Selain dapat membantu turunkan berat badan, minyak zaitun juga kaya dengan vitamin E, menjadikannya antara makanan yang sangat berkhasiat untuk kecantikan kulit.

Teh hijau

Teh hijau merupakan antara makanan yang paling sihat. Ia mengandungi
banyak antioksidan yang baik untuk kesihatan.

Malah, teh hijau juga boleh mempercepatkan pembakaran lemak dan membantu anda menurunkan berat badan.

Daging pejal

Siapa kata orang yang berdiet tidak boleh makan daging pejal? Sebenarnya, daging pejal seperti ayam merupakan sumber protein yang sangat baik.

Walau bagaimanapun, kawal jumlah kalori dengan cara memasak yang betul. Elakkan menggoreng daging. Sebaiknya, rebus atau stim untuk kurangkan kalori.

Kopi

Kopi hitam merupakan minuman yang baik sebagai menu diet cepat kurus
. Secawan kopi hitam mempunyai kurang daripada 5 kalori.

Elakkan menambah susu atau gula ke dalam kopi kerana ini boleh menambah jumlah kalorinya.

Selain itu,
pastikan anda minum kopi secara bersederhana.
 Jangan minum kopi lebih 4 cawan sehari dan elakkan mengambilnya sebelum tidur.

Pisang

Pisang merupakan antara makanan untuk diet cepat kurus yang terbaik.

Disebabkan ia mengandungi banyak serat, pisang akan dicerna dengan perlahan. Jadi, anda akan rasa kenyang dengan lebih lama.

Cuba makan sebiji pisang sehari jika anda ingin menurunkan berat badan.

Oat

Oat merupakan makanan yang kaya dengan serat larut air.

Walau bagaimanapun, elakkan membeli oat segera dan jangan tambah terlalu banyak gula untuk mendapatkan kebaikan penuh.

Kerang-kerangan

Kerang mempunyai kalori yang rendah, namun kaya dengan protein dan lemak sihat.

Individu yang berdiet perlu mengambil protein yang mencukupi untuk membina otot. Dalam masa yang sama, ia juga dapat membuatkan selera makan berkurang.

Gula perang

Jika anda sukakan manisan, cuba tukar gula putih ke gula perang. Ia mempunyai kalori yang lebih rendah, namun tidak akan membuatkan metabolisme badan berkurang.

Sayur seperti brokoli, kubis dan kubis bunga

Sayur ini mempunyai kalori yang rendah dan serat yang tinggi. Oleh sebab itu, ia dapat membuatkan anda rasa kenyang lebih lama dan sesuai ditambahkan ke dalam diet harian.

Malah, sayuran ini juga baik untuk jantung tau!

Kacang pistachio

Banyak kajian yang membuktikan kacang pistachio dapat membantu menurunkan berat badan. Malah, ia juga dapat mengurangkan risiko penyakit jantung dan sindrom metabolik.

Kacang pistachio juga boleh menjadi sumber protein yang bagus untuk vegetarian dan vegan.

Sayuran hijau

Sayuran hijau seperti bayam, salad dan kangkung
 bukan sahaja mempunyai kalori yang rendah, ia juga mengandungi banyak serat yang dapat membuatkan anda rasa kenyang lebih lama.

Ceri

Ceri bukanlah makanan yang popular untuk menurunkan berat badan, namun ia dapat membantu mereka yang sedang berdiet.

Malah ia juga kaya dengan nutrien seperti potasium, mangan dan vitamin C.

Makanan untuk diet cepat kurus: Ubi keledek

Ubi keledek kaya dengan serat, menjadikannya salah satu makanan untuk diet cepat kurus. Malah, kandungan fiber ini juga baik untuk perut dan boleh melegakan sembelit.

Saderi

Sama seperti sayuran lain, saderi juga mengandungi serat yang tinggi. Malah, sebatang saderi hanya mempunyai 10 kalori! Sebab itulah ia sesuai dijadikan menu diet cepat kurus.

Jumlah air yang banyak di dalam sebatang saderi juga dapat mengelakkan dehidrasi dan juga masalah perut kembung.


4 Golongan Wanita Dalam Situasi Ini Kena Ambil Pil Pencegahan, Tak Risau Bila Suami Pancut Dalam!

Pil kontrasepsi darurat mungkin boleh menjadi penyelamat anda jika
terbabas atau terlupa untuk merancang
 sebelum membuat hubungan seksual dengan pasangan, usah takut lagi!

Kadangkala, para isteri tidak berapa suka mengambil pil perancang kerana kesan sampingannya.

Para suami pula lebih suka bersenggama tanpa kondom lalu pasti ada yang risau risiko jika hamil.

Walaupun pil kecemasan ini
 boleh membantu, tapi masih ramai wanita di luar sana tidak faham akan cara pengambilan, fungsi dan kesan sebenar di sebalik pil ini. Jom baca artikel.

Untuk mendapatkan lebih banyak informasi tentang Kesihatan Seksual, anda boleh klik
di sini
.

Apa itu pil kontrasepsi darurat?

Pil kontrasepsi kecemasan atau
morning-after pill
 adalah
 sejenis pil perancang
 yang selalunya diambil oleh wanita selepas membuat hubungan seksual dengan pasangan.

Pil ini boleh didapati dalam 2 komposisi ubat :

Levonorgestrel

Ulipristal acetate

Levonorgestrel
 kerap digunakan berbanding dengan
ulipristal acetate
.

Ia mudah didapati di mana-mana kaunter farmasi tanpa perlu preskripsi, dan harganya berpatutan juga.

Ulipristal acetate agak
jarang sekali direkomenkan kerana harganya jauh lebih mahal berbanding levonorgestrel, malahan tidak semua farmasi membekalkannya.

Kadangkala, sesetengah farmasi memerlukan preskripsi daripada doktor untuk ubat ini.

Pengambilan
 pil ini amat disarankan
 sebanyak sekali sahaja untuk setiap kitaran haid dalam usaha mengurangkan kesan sampingan.

Bila anda perlu guna pil kontrasepsi darurat?

Pil ini seharusnya diambil
 oleh para wanita apabila:

Isteri terlupa untuk makan pil perancang yang diberikan dengan betul

Suami enggan memakai kondom

Kondom tercabut atau koyak ketika bersenggama

Isteri salah mengira tarikh yang selamat untuk bersenggama tanpa perlindungan

Tahap keberkesanan pil kontrasepsi kecemasan

Tahap keberkesanannya bergantung kepada tempoh anda
mengambil pil selepas bersenggama
.

Pil levonorgestrel seharusnya diambil dalam tempoh 72 jam selepas bersenggama tetapi lebih berkesan dalam tempoh 12 jam yang pertama.

 Semakin lama tempoh anda
 menunggu selepas bersenggama
, semakin tinggilah risiko untuk hamil.

Kajian mendedahkan levonorgestrel boleh mencegah kehamilan sebanyak:

95% jika diambil dalam 24 jam

85% jika diambil dalam 48 jam

58% jika diambil dalam 72 jam

Bagaimana cara pil ini akan berfungsi?

Levonorgestrel ialah sejenis pil kontrasepsi darurat dalam kelas
progestin.

Ia mengandungi kandungan hormon yang tinggi, membolehkan perubahan berlaku kepada sistem reproduktif wanita
untuk mencegah kehamilan
.

Ia berfungsi dengan mengelakkan proses ovulasi daripada berlaku, iaitu perlepasan ovum (telur) daripada ovari anda.

Selain itu, ia boleh mencegah persenyawaan ovum dan sperma dengan melambatkan pergerakan ovum atau sperma.

Levonorgestrel juga berupaya untuk mengubah struktur lapisan dinding rahim supaya proses implantasi tidak dapat dijalankan oleh telur yang sudah disenyawakan.

Walaupun pil ini berupaya untuk membantu anda mencegah kehamilan, tetapi ia tidak akan menghalang
penyebaran penyakit kelamin
 (STI) dan
 human immunodeficiency virus
(HIV)
.

Mengapa pula pil ini tidak berfungsi?

Pil kontrasepsi anda
 tidak akan berkesan sekiranya :

Diambil selepas tempoh 72 jam yang disyorkan.

Mengambil ubat-ubatan lain yang boleh berinteraksi dengan fungsi pil kontrasepsi.

Muntah selepas mengambil pil kurang daripada 3 jam.

Risiko pengambilan pil kontrasepsi darurat

Selalunya, pil levonorgestrel tidak mendatangkan risiko yang berat bagi wanita yang memakannya.

Sila berbincang dengan doktor atau ahli farmasi anda terlebih dahulu jika anda mempunyai alergi ubat, atau sedang
mengambil herba tradisional
.

Namun, seeloknya anda mengetahui risiko atau
kesan sampingan pil ini
 sebelum mengambilnya. Contohnya:

Muntah

Pening kepala

Sakit perut

Sembelit

Cirit-birit

Payudara berasa tegang dan sakit

Kitaran haid anda yang seterusnya sepatutnya seperti biasa.

Kadang-kadang, anda akan mengalami
spotting
 (bintik-bintik darah daripada faraj) sebelum haid yang seterusnya.

Haid anda boleh menjadi lebih banyak atau kurang daripada biasa.

Selalunya,
 perubahan kitaran haid
 ini hanya sementara sahaja.

Seandainya kitaran haid anda lambat lebih daripada 5 hari, sila berjumpa dengan doktor untuk mendapatkan rawatan lanjut.

Peringatan khas untuk anda!

Pil kontrasepsi darurat hanya berkesan untuk
hubungan seks tanpa perlindungan
 yang berlaku sekali sahaja.

Ingatlah bahawa ia merupakan pil untuk mencegah kehamilan dalam tempoh masa yang sekejap sahaja.

Jika anda kerap bersenggama tanpa menggunakan apa-apa perlindungan bersama pasangan, sila berjumpa dengan doktor bagi membincangkan cara kontrasepsi lain yang lebih sesuai untuk anda.

Perlu diingat, kontrasepsi darurat juga tidak dapat membantu anda untuk mengelakkan
jangkitan penyakit kelamin
 (STI) dan HIV/AIDS.


Ibu Hamil, Ini 10 Punca Pendarahan Setiap Trimester, Bukan Semuanya Sebab Keguguran!

Adakah bercak darah tanda kehamilan berapa hari yang dialami boleh menjadi petunjuk masalah kesihatan diri? Jom kita fahami lebih lanjut punca keluar darah coklat ketika hamil.

Untuk mendapatkan lebih banyak info tentang Kehamilan, sila dapatkannya
di sini.

Keluar darah coklat ketika hamil

Terlihat tompokan atau pendarahan ringan semasa
berbadan dua
 boleh menjadi sesuatu yang membimbangkan. Ia tidak semestinya menandakan ada masalah yang terjadi.

Bahkan, kebanyakan wanita yang mengalami bercak darah tanda kehamilan berapa hari ini dapat menjalani
proses kehamilan selamat
 dan dapat
melahirkan bayi yang sihat.

Anda hanya akan menyedari mengenai pendarahan itu apabila menggunakan tandas atau terdapat beberapa titisan darah pada seluar dalam. Ia biasanya
 sedikit berbanding pendarahan haid
.

Pun begitu, terdapat beberapa keadaan apabila berlaku pendarahan lebih berat, yang memerlukan pemeriksaan segera.

Bercak darah tanda kehamilan berapa hari bahaya?

Bercak darah tanda kehamilan beberapa hari hingga 12 minggu pertama mungkin melibatkan keadaan seperti:

Pendarahan implantasi

Kehamilan ektopik

Keguguran

Sebab yang tidak diketahui

Pendarahan implantasi

Pendarahan implantasi berlaku 6 hingga 12 hari selepas persenyawaan. Ia dianggap sebagai tanda bahawa embrio sudah ‘ditanam’ di dalam dinding rahim.

Namun, tidak semua wanita akan mengalami pendarahan implantasi ini.

Tetapi sekiranya terjadi, bercak darah tanda kehamilan berapa hari ini boleh dianggap sebagai
gejala awal mengandung.

Darah yang keluar biasanya berwarna merah muda hingga coklat gelap. Perbezaannya dengan pendarahan haid adalah ia hanyalah merupakan tompokan darah yang sedikit.

Kehamilan ektopik

Turut dikenali sebagai
kehamilan luar rahim
, ia merupakan keadaan yang memerlukan rawatan segera.

Umumnya kehamilan ini terjadi apabila telur yang disenyawakan melekat di luar rahim.

Sekiranya anda keluar darah coklat ketika hamil bersama gejala berikut, sila lakukan pemeriksaan doktor dengan segera:

Rasa sakit menyucuk pada bahagian perut atau pelvis

Berasa lemah, pening atau pengsan

Mengalami tekanan pada rektum

Baca juga:

Bercak darah tanda keguguran awal

Kebanyakan
masalah keguguran
 berlaku pada 13 minggu pertama kehamilan.

Sekiranya anda hamil dan mengalami pendarahan coklat atau merah muda tanpa kekejangan, berjumpalah dengan doktor.

Apabila keguguran terjadi, wanita yang hamil mungkin akan turut berdepan gejala seperti:

Sakit belakang yang ringan hingga teruk

Kehilangan berat badan

Lendir putih-merah jambu

Kekejangan atau kontraksi

Keluar tisu bersama gumpalan darah melalui faraj

Penurunan
gejala kehamilan
 secara tiba-tiba

Baca juga:

Punca yang tidak diketahui

Walaupun bercak darah tanda kehamilan beberapa hari tidak perlu dibimbangkan, namun ada kalanya ia boleh didasari oleh keadaan yang tidak diketahui puncanya.

Ini kerana pada
awal kehamilan,
 tubuh anda akan mengalami banyak perubahan fizikal.

Bagi sesetengah wanita, perubahan pada serviks boleh mengakibatkan keluar darah coklat ketika hamil. Ada juga yang disebabkan perubahan hormon.

Tompokan darah semasa mengandung juga boleh kelihatan apabila anda aktif secara fizikal atau dalam hubungan seksual.

Jangkitan juga boleh menjadi punca berlakunya bercak darah, maka amat penting untuk anda berbincang dengan doktor sekiranya mengalami
pendarahan semasa mengandung.

Bercak darah trimester kedua

Keluar darah coklat ketika hamil
trimester kedua
 boleh terjadi disebabkan oleh kerengsaan pada serviks, biasanya terjadi selepas hubungan seks atau pemeriksaan serviks.

Ia adalah perkara biasa dan tidak menimbulkan kerisauan.

Manakala
polip serviks
 juga boleh menjadi antara kemungkinan penyebab pendarahan pada
trimester kedua
. Ia adalah ketumbuhan tidak berbahaya pada serviks.

Sekiranya anda mengalami pendarahan berat pada trimester kedua, ia mungkin tanda kecemasan perubatan seperti:

Previa plasenta

Keadaan di mana
sebahagian atau keseluruhan plasenta bayi meliputi pembukaan di serviks
 ibu.

Ia boleh mengakibatkan pendarahan yang teruk sebelum atau
ketika melahirkan anak.

Kelahiran pramatang

Ini adalah ketika badan mula bersiap untuk kelahiran terlalu awal dalam tempoh kehamilan anda.

Kelahiran pramatang
 boleh terjadi 3 minggu lebih awal berbanding
tarikh jangkaan bersalin

(EDD)
.

Keguguran lewat

Merujuk kepada keguguran yang berlaku ketika bayi mati dalam kandungan antara 14 dan 24 minggu kehamilan.

Sama seperti
keguguran pada awal kehamilan
, wanita yang mengalami keadaan ini mungkin tidak berasakan sebarang simptom.

Namun, terdapat beberapa tanda yang boleh diperhati:

Tidak berlaku pergerakan janin

Kekejangan atau sakit pada bahagian pinggul dan/atau abdomen

Keluar tisu atau gumpalan darah yang tidak dapat dijelaskan daripada faraj

Bercak darah tanda kehamilan berapa hari pada trimester ketiga

Wanita mengandung yang berdepan keluar darah coklat ketika hamil
trimester ketiga
 atau kehamilan lewat mungkin kerana hubungan seksual atau pemeriksaan serviks.

Umumnya, bercak darah tanda kehamilan berapa hari tidak perlu dibimbangkan. Pendarahan juga boleh terjadi sebagai petanda ‘
bloody show
’ – akan berlaku proses kelahiran.

Walau bagaimanapun, jika anda
mengalami pendarahan berat pada tempoh kehamilan
 ini, sebaiknya lakukan pemeriksaan kecemasan.

Ini kerana terdapat risiko pendarahan berlaku disebabkan oleh:

Bercak darah tanda kehamilan berapa hari – previa plasenta

Keadaan yang boleh menyebabkan pendarahan teruk sebelum atau
ketika melahirkan anak.

Uri tercabut (placental abruption)

Berlaku apabila plasenta terpisah daripada dinding dalaman rahim sebelum kelahiran.

Ia boleh menyebabkan bayi kehilangan sumber oksigen dan nutrien, serta berlaku pendarahan berat pada ibu.

Bercak darah tanda kehamilan berapa hari
– Vasa previa

Komplikasi kehamilan
 yang sangat jarang, tetapi teruk.

Dalam vasa previa, saluran darah antara janin dan plasenta tidak dilindungi oleh tisu plasenta atau tali pusat bayi. Ia melintasi atau berada sangat dekat dengan pembukaan dalaman serviks.

Jika saluran darah ini pecah, ia boleh membahayakan bayi dalam kandungan kerana kehilangan darah.

Sekiranya anda mengalami bercak darah, sebaiknya lakukan pemeriksaan doktor untuk lebih kepastian mengenai puncanya.


Demam Reumatik: Apa yang Anda Perlu Tahu

Demam reumatik ialah penyakit yang jarang berlaku tetapi mempunyai risiko komplikasi yang tinggi dan boleh mengancam nyawa.

Secara mudahnya, penyakit ini disebabkan oleh sistem imun badan yang menyerang tisu tertentu dalam badan dan ia bermula dengan jangkitan bakteria bernama
streptococcus
kumpulan A. Bakteria ini menyebabkan jangkitan pada tekak. Ia mengandungi protein hampir sama dengan tisu tertentu dalam badan. Jika tidak dirawat dengan antibiotik, antibodi yang dihasilkan oleh badan untuk melawan bakteria tersebut akan turut menyerang bahagian badan lain (kerana mempunyai protein yang sama) termasuk jantung, otak, sendi, dan kulit.

Walau bagaimanapun, tidak semua orang yang mengalami jangkitan
streptococcus
kumpulan A akan menghidap demam reumatik. Terdapat peratusan kecil individu yang lebih cenderung untuk menghidapnya. Pakar mendakwa bahawa ada faktor lain yang menambahkan risiko tersebut seperti sistem imun lemah. Kanak-kanak berumur antara 5 hingga 15 tahun ialah kumpulan yang paling kerap terjejas.

Simptom demam reumatik

Simptom kebiasaannya bermula 2 hingga 4 minggu selepas jangkitan tekak. Ia disebabkan oleh radang yang berlaku pada sendi, kulit, jantung, dan otak. Antaranya termasuk:

Demam.

Sakit sendi dan bengkak – kebiasaannya lutut, buku lali, bahu, siku, dan pergelangan tangan.

Sakit sendi berpindah dari satu sendi ke sendi yang lain.

Benjolan kecil berwarna merah yang tidak menyakitkan di bawah kulit.

Ruam dengan tepi yang kasar pada kulit (
erythema marginatum
).

Bunyi murmur pada jantung (didengar menggunakan stetoskop).

Pergerakan badan secara menyentak di luar kawalan (
Sydenham chorea
).

Komplikasi demam reumatik adalah serius

Semua simptom demam reumatik akan hilang selepas beberapa minggu tanpa meninggalkan sebarang kesan atau komplikasi melainkan simptom yang melibatkan jantung. Injap jantung boleh mengalami komplikasi menyebabkan:

Injap stenosis – injap menjadi sempit sehingga mengganggu perjalanan darah.

Injap regurgitasi – injap tidak tertutup dengan betul menyebabkan darah beredar ke arah bertentangan.

Luka pada otot jantung – radang boleh melemahkan otot jantung dan menjejaskan fungsinya untuk mengepam darah.


Herpes, Lepuh/Kudis Sejuk

Definisi

Apa itu Herpes, Lepuh/Kudis Sejuk?

Kudis sejuk atau demam lepuh adalah disebabkan oleh virus herpes simplex (HSV-1). Kudis sejuk boleh berjangkit, bermakna ia boleh tersebar dari orang ke orang melalui hubungan intim seperti mencium, seks oral. Ia adalah lepuh yang berwarna merah dan mengandungi cecair, yang terbentuk berhampiran mulut atau di bahagian lain muka dengan tampalan.

Kudis sejuk juga boleh berlaku di sekitar hidung atau di pipi. Ia mungkin berterusan selama dua minggu ataupun lebih lama.

Kudis sejuk melepasi lima peringkat:

Tahap satu: kesemutan dan gatal-gatal yang berlaku kira-kira 24 jam sebelum lepuh meletus.

Tahap dua: lepuh penuh cecair muncul.

Tahap tiga: lepuh pecah, meleleh, dan membentuk luka yang menyakitkan.

Tahap empat: lepuh kering dan menjadi kudis, menyebabkan gatal-gatal dan kulit merekah.

Tahap lima: kudis tertanggal dan penyembuhan kudis sejuk

Apakah kebarangkalian Herpes, Lepuh/Kudis Sejuk?

Kudis sejuk adalah sangat biasa. Ia boleh menjejaskan pesakit pada mana-mana lapisan umur. Ia boleh diuruskan dengan mengurangkan faktor risiko anda. Sila berbincang dengan doktor anda untuk mendapatkan maklumat lanjut.

Simptom-simptom

Apakah simptom-simptom Herpes, Lepuh/Kudis Sejuk?

Simptom yang biasa berlaku pada kudis sejuk ialah:

Rasa geli dan gatal-gatal di sekitar bahagian yang dijangkiti selama sehari sebelum tompok kecil dan menyakitkan muncul dan lepuh meletus – iaitu kudis sejuk, di mana kadangkala anda mungkin tidak tahu itu adalah tanda pertama bagi kudis sejuk.

Lepuh kecil yang mengandungi cecair di bahagian luar bibir. Ia boleh muncul dengan jarang-jarang pada jari, hidung, dan di dalam mulut.

Lelehan dan menggelupas. Lepuh-lepuh kecil boleh bergabung dan kemudian pecah, meninggalkan luka yang terbuka dan cetek, yang akan melelehkan cecair dan kemudian menjadi kudis.

Sakit tekak.

Gusi yang sakit dan luka.

Demam.

Sakit kepala.

Nodus limfa bengkak.

Sakit otot.

Mungkin terdapat beberapa simptom yang tidak disenaraikan di atas. Jika anda mempunyai sebarang kebimbangan tentang apa-apa simptom, sila berjumpa dengan doktor anda.

Bila saya harus berjumpa doktor?

Anda harus menghubungi doktor anda jika ada yang berikut:

Lebih 14 hari mendapat kudis sejuk;

Simptom yang teruk;

Mempunyai sistem imun yang lemah;

Kudis sejuk berulang;

Kerengsaan pada mata.

Punca

Apakah punca Herpes, Lepuh/Kudis Sejuk?

Virus herpes simplex jenis 1 (HSV-1) biasanya menyebabkan kudis sejuk, dan virus herpes simplex jenis 2 (HSV-2) biasanya menyebabkan jangkitan herpes kemaluan (genital). Anda boleh mendapat virus herpes simplex apabila bersentuhan orang yang dijangkiti melalui mencium, berkongsi barangan penjagaan diri seperti berus gigi dan pisau cukur, atau berkongsi makanan dan minuman. Seks oral juga boleh menularkan kedua-dua kudis sejuk dan herpes kemaluan. Anda juga boleh mendapat virus ini jika anda menyentuh air liur seseorang yang mempunyai virus itu, walaupun tidak ada lepuh yang kelihatan.

Kudis sejuk pertama anda mungkin tidak muncul sehingga 20 hari selepas anda mendapat virus herpes simplex. Sebaik sahaja anda mempunyai episod jangkitan herpes, virus itu akan berada di dalam sel-sel saraf di kulit anda dalam keadaan tidak aktif dan mungkin muncul semula sebagai kudis sejuk yang seterusnya di tempat yang sama seperti dahulu.

Faktor-faktor Risiko

Apakah yang meningkatkan risiko saya kepada Herpes, Lepuh/Kudis Sejuk?

Terdapat banyak faktor risiko untuk kudis sejuk, seperti:

Mempunyai sistem imun yang lemah;

Jangkitan virus atau demam;

Perubahan dalam sistem imun dan hormon;

HIV / AIDS;

Melecur dengan teruk;

Ekzema;

Kemoterapi kanser;

Ubat anti-penolakan untuk pemindahan organ;

Tekanan;

Keletihan;

Rawatan pergigian.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Herpes, Lepuh/Kudis Sejuk didiagnosis?

Pemeriksaan visual akan dilakukan oleh doktor anda. Untuk memastikan ia adalah kudis sejuk, cecair lepuh tersebut akan diuji di makmal.

Bagaimana pesakit Herpes, Lepuh/Kudis Sejuk dirawat?

Biasanya, kudis sejuk boleh sembuh tanpa rawatan dalam tempoh dua hingga empat minggu. Terdapat banyak ubat antivirus boleh mempercepatkan proses penyembuhan:

Acyclovir (Xerese, Zovirax);

Valacyclovir (Valtrex);

Famciclovir (Famvir);

Penciclovir (Denavir).

Sesetengah salap dan krim seperti penciclovir, docosanol dapat mengawal kesakitan dan membantu penyembuhan. Rawatan yang biasa ini perlu digunakan ketika tanda-tanda pertama kudis sejuk muncul, dengan kerap dalam sehari. Secara umum, pil berfungsi lebih baik daripada krim. Untuk jangkitan yang sangat teruk, ubat antivirus boleh diberikan melalui suntikan.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Herpes, Lepuh/Kudis Sejuk?

Gaya hidup dan kaedah pengubatan sampingan yang berikut mungkin membantu anda menangani kudis sejuk:

Sapukan salap untuk kudis sejuk. Docosanol (Abreva) adalah ubat krim belian kaunter untuk kudis sejuk. Ia mesti digunakan dengan kerap dan boleh memendekkan wabak dengan beberapa jam atau sehari.

Cuba ubatan lain bagi kudis sejuk. Sesetengah ubatan belian kaunter mengandungi ejen pengeringan, seperti alkohol, yang boleh mempercepat penyembuhan.

Menggunakan salap bibir dan krim yang mengandungi zink oksida atau unsur pelembab untuk melindungi bibir anda dari matahari dan kekeringan.

Gunakan jaram sejuk. Kain yang sejuk dan lembap boleh mengurangkan kemerahan, membantu menghilangkan kerak dan penyembuhan.

Sapukan krim yang melegakan kesakitan. Krim belian kaunter yang mengandungi lidocaine atau benzocaine mungkin menawarkan sedikit rasa sakit.

Elakkan mencium sesiapa yang mengalami penyakit kudis sejuk, dan tidak melakukan seks oral pada sesiapa yang mempunyai herpes kemaluan (genital) yang aktif.

Pengambilan suplemen lisina (
lysine
) secara teratur dikaitkan dengan kurang insiden jangkitan bagi sesetengah orang.

Aloe vera, sejenis gel penyejuk yang terdapat di dalam daun tumbuhan aloe, boleh membawa kelegaan pada kudis sejuk. Sapukan gel aloe vera atau salap bibir aloe vera untuk kudis sejuk tiga kali sehari.

Jeli petroleum seperti Vaseline tidak semestinya menyembuhkan kudis sejuk, tetapi ia boleh mengurangkan ketidakselesaan. Jeli membantu mencegah keretakan. Ia juga berfungsi sebagai halangan pelindung terhadap kerengsaan di luar.

Tumbuhan
witch hazel
 adalah astringen semula jadi yang boleh membantu mengeringkan dan menyembuhkan kudis sejuk. Walau begitu, sebenarnya masih berlaku pertikaian sama ada kudis sejuk akan sembuh dengan lebih cepat jika dibiarkan keadaannya antara lembap atau kering.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Ini 3 Resipi Cempedak Goreng Pasti Rangup Walaupun Sudah Sejuk! Boleh Cuba Buat Petang Nanti

Bau cempedak goreng pasti memikat selera sesiapa sahaja yang menghidunya. Menu cempedak goreng amat sesuai dibuat sebagai kudapan minum petang atau sarapan pagi. Ingin
 tahu resepi cempedak goreng yang sedap? Kami berikan kepada anda beberapa resepi cempedak goreng rangup walaupun sejuk yang boleh anda cuba di rumah.

Untuk mendapatkan lebih banyak info berkenaan Pemakanan Sihat, anda boleh klik
di sini
.

Buah cempedak, menu klasik memikat selera

Buah cempedak goreng merupakan antara menu atau kuih-muih klasik yang sangat digemari oleh pelbagai lapisan usia.

Jika ia sedang digoreng, buah ini akan mengeluarkan bau semerbak yang sangat wangi sehingga boleh menarik orang untuk makan atau membelinya. Namun begitu, cempedak goreng ini agak sukar untuk dijumpai tidak seperti pisang goreng atau keropok lekor.

Ini kerana, buahnya adalah jenis buah yang bermusim dan tidak boleh didapati sepanjang tahun.

Selain itu, ia juga dijual dengan harga yang agak tinggi. Apa kata anda buat sendiri di rumah kerana ia lebih murah dan lebih puas dimakan.

Lihat 3
resepi cempedak goreng viral
 di bawah ini.

#1. Resepi cempedak goreng stail ‘Buat Orang Lapo’

Bahan-bahan

1 cawan
tepung gandum

⅓ cawan tepung
beras

1 cawan air

3 sudu besar minyak masak yang telah dipanaskan

Sedikit
garam

Sedikit serbuk kunyit

Buah cempedak

Cara-caranya:

Masukkan kesemua tepung gandum dan tepung beras ke dalam mangkuk.

Masukkan sekali
serbuk kunyit
 dan juga garam.

Masukkan air sedikit demi sedikit agar tepung dapat digaul dengan sebati. Jika tepung terlalu kental, tambahkan sedikit air.

Sambil anda membancuh tepung, panaskan minyak di dalam kuali untuk menggoreng.

Apabila minyak telah panas, masukkan 3 sudu besar minyak tersebut ke dalam bancuhan tepung dan kacau sehingga rata.

Setelah itu, ambil buah cempedak dan celupkan ke dalam tepung satu persatu.

Masukkan ke dalam kuali sebiji demi sebiji untuk mengelakkan ia melekat.

Goreng sehingga tepung masak dan rangup.

Angkat, toskan dan siap untuk dihidang.

#2. Resepi cempedak goreng rangup walaupun sejuk cara Azie Kitchen

Bahan-bahan:

2 senduk
tepung beras

Setengah atau 1 senduk tepung
gandum

1 sudu besar tepung jagung

1 biji telur

1 sudu besar mentega atau
marjerin

Sedikit garam

Sedikit gula

Sedikit
serbuk kunyit

Air

Buah cempedak

Cara-caranya:

Masukkan kesemua bahan ke dalam mesin pengisar atau
blender
 dan kisar.

Untuk sukatan air, masukkan satu cawan air terlebih dahulu. Jika bancuhan tepung tersebut masih kental atau agak likat, tambah lagi sedikit air dan sambung mengisar.

Pastikan bancuhan tidak terlalu cair atau terlalu pekat.

Ambil buah cempedak yang telah dikupas dan celupkan ke dalam adunan tersebut.

Goreng dengan api sederhana sehingga masak sempurna dan agak garing.

Angkat, toskan minyaknya dan siap untuk dihidang.

#3. Cempedak goreng rangup resipi Che Nom

Bahan-bahan

1 ½ cawan tepung beras

¼ cawan tepung
gandum

1 biji telur ayam

½ sudu kecil soda bikarbonat

½ sudu kecil
serbuk kunyit

Sedikit garam

Air

Buah cempedak

Cara-caranya:

Campurkan tepung gandum, tepung
beras
, serbuk kunyit, garam dan
soda bikarbonat
 ke dalam mangkuk.

Masukkan telur dan tuangkan air sedikit demi sedikit.

Kacau adunan sehingga benar-benar sebati dan tercampur rata.

Jika terlalu pekat, tambahkan lagi air. Jika adunan terlalu cair, tambahkan sedikit tepung.

Panaskan minyak dalam kuali.

Celupkan buah cempedak ke dalam adunan dan goreng.

Gunakan api dapur sederhana besar dan gorengkannya sehingga garing.

Angkat, toskan dan siap untuk dimakan.

Kesimpulan

Resipi cempedak goreng ini sememangnya enak.

Namun, ia tidak disarankan untuk dimakan selalu kerana kaedah memasaknya yang banyak menggunakan minyak dan digoreng secara
deep fry
.

Walaupun begitu, anda masih boleh makan buah cempedak segar yang baru dikopek setiap hari dengan kuantiti yang sepatutnya. Ia jauh lebih segar, sedap dan juga sihat.


Ini 11 Punca Faraj Selalu Pedih, Ada Yang Disebabkan Jangkitan & Sakit Kelamin!

Selalu berasa gatal dan pedih pada faraj? Apakah punca faraj pedih dan adakah ia patut dibimbangkan?

Jom ketahui 11 faktor yang mungkin menjadi punca faraj pedih.

Untuk mendapatkan lebih banyak info berkenaan Kesihatan Wanita, anda boleh klik
di sini
.

Rasa pedih pada faraj

Rasa pedih dan gatal pada bahagian alat sulit wanita adalah 1 perkara yang biasa dan selalunya tidak mendatangkan kebimbangan.

Walau bagaimanapun, rasa gatal yang berterusan diikuti dengan pedih dan sensasi terbakar, mungkin petanda kepada jangkitan atau sebarang masalah berkaitan kesihatan.

Keadaan tersebut termasuklah ketidakselesaaan pada sekitar faraj seperti:

Labia

Klitoris

Saluran pembukaan faraj

Simptom yang dialami mungkin berlaku secara tiba-tiba atau bertambah intensif dari masa ke masa.

 Kesakitan tersebut mungkin berterusan atau bertambah teruk semasa melakukan aktiviti seksual atau ketika kencing.

11 punca pedih pada faraj

Berikut dikongsikan antara 11 punca faraj pedih bersama simptom yang mungkin dialami, antaranya:

 Kerengsaan

Terdapat beberapa perkara yang boleh menyebabkan kerengsaan pada kulit sekitar faraj termasuk sabun, fabrik dan bahan pewangi.

Selain rasa sensasi terbakar, berikut gejala dan simptom lain yang boleh berlaku seperti:

Rasa kegatalan

Kemerahan

Rasa menyengat

Kesakitan

 Vaginosis bakteria

Merupakan
 keadaan apabila sesetengah bakteria terdapat dalam jumlah yang tinggi di dalam faraj dan menjejaskan keseimbangan
 normal bahagian tersebut.

Menurut Pusat Kawalan dan Pencegahan Penyakit (CDC),
vaginosis bakteria
 adalah 1 masalah jangkitan faraj yang kerap berlaku kepada wanita berusia 15 hingga 44 tahun.

1 simptomnya adalah rasa sensasi terbakar pada faraj yang berlaku, terutamanya ketika kencing. Masalah ini tidak selalu menunjukkan simptom.

Tetapi jika wujud gejala, ia akan turut melibatkan:

Penghasilan cecair faraj berwarna putih atau kelabu

Kesakitan

Kegatalan

Berbau seperti ikan, khususnya selepas hubungan seksual

 Jangkitan yis

Ini merupakan jangkitan yang berpunca oleh yis dan boleh mengakibatkan rasa pedih pada faraj.

Istilah perubatan bagi keadaan ini dipanggil candidiasis atau turut dikenali sebagai thrush
.

Antara simptom yang boleh dialami adalah:

Kegatalan

Rasa sakit

Kesakitan semasa aktiviti seksual

Ketidakselesaan semasa kencing

Keputihan

Masalah keputihan ini sering dialami kebanyakan wanita, tetapi ada sesetengahnya lebih cenderung mendapat jangkitan ketika:

Mengandung

Menggunakan ubatan kontraseptif hormon

Mengalami diabetes

Masalah berkaitan sistem imun

Pernah atau sedang mengambil antibiotik

 Jangkitan saluran kencing (UTI)

Bahagian lain pada saluran kencing boleh dijangkiti termasuk pundi kencing, uretra dan buah pinggang.

Wanita yang mengalami UTI akan cenderung berasa sensasi terbakar
 dan pedih pada faraj apabila kencing. Simptom lain UTI adalah:

Keinginan untuk kencing mendadak dan lebih kerap

Sakit ketika kencing

Kencing berbau atau pekat

Kencing berdarah

Rasa sakit pada abdomen bawah

Keletihan atau rasa tidak sihat

 Trichomoniasis

Punca faraj pedih juga boleh disebabkan oleh masalah trichomoniasis.

Ia berlaku disebabkan oleh parasit yang disebarkan dari seorang individu kepada individu lain semasa hubungan seksual.

Hanya 30% individu yang menghidapi masalah ini menunjukkan simptom serta sensasi terbakar pada faraj.

Gejala lain yang mungkin berlaku adalah:

Kegatalan, kemerahan dan kepedihan

Ketidakselesaan ketika kencing

Lendir faraj sama ada jernih, putih, kuning atau hijau dengan berbau hanyir

 Gonorrhea

Jangkitan bakteria Neisseria gonorrheae pada selaput lendir seperti serviks, rahim dan tiub fallopio
.

Biasanya tersebar melalui hubungan seksual dengan individu yang mengalami jangkitan.

Jangkitan ini kerap terjadi kepada individu berusia antara 15 hingga 24 tahun. Antara simptom yang biasa berlaku seperti:

Rasa pedih, sensasi terbakar dan sakit ketika kencing

Keputihan

Pendarahan faraj antara tempoh kedatangan haid

 Klamidia

Disebabkan oleh bakteria
Chlamydia trachomatis
 dan
biasanya tersebar apabila melakukan hubungan seksual dengan individu yang dijangkiti
.

70% individu dengan masalah ini tidak mengalami simptom. Jika wujud simptom, antara tanda yang mungkin dialami adalah seperti:

Rasa sensasi pada faraj

Peningkatan masalah keputihan

Pendarahan ketika seks dan antara tempoh period

 Herpes genital

Masalah herpes genital juga boleh menjadi punca faraj pedih. Ia disebabkan sentuhan dan kontak kulit ke kulit dengan individu yang mempunyai virus herpes.

Wanita adalah individu yang lebih terdedah kepada jangkitan berbanding lelaki. Virus tersebut akan kekal dalam badan seumur hidup.

Tetapi simptom hanya akan dialami apabila virus menjadi aktif. Antara simptomnya:

Sensasi terbakar dan pedih pada faraj

Kegatalan

Simptom seperti flu

Kelenjar bengkak

Rasa sakit pada faraj, terutama ketika kencing

Perubahan pada keputihan

Luka, bisul atau ulser yang menyakitkan juga boleh timbul selepas beberapa hari.

 Menopaus

Perubahan tahap hormon dalam badan sebelum memasuki fasa menopaus
 juga boleh menjejaskan keadaan faraj.

Rasa pedih dan sensasi terbakar merupakan antara gejala yang mungkin dialami terutamanya ketika hubungan seksual.

Simptom lain yang boleh berlaku seiring peralihan menopaus adalah:

Rasa panas pada bahagian tertentu

Berpeluh waktu malam

Sukar tidur

Kehilangan keinginan seksual

Kekeringan faraj

Sakit kepala

Perubahan mood dan emosi

 Alahan genital

Antara perkara yang boleh menyebabkan kerengsaan atau pedih pada faraj disebabkan alahan, melibatkan:

Air mani

Spermisida, cecair dalam kondom dan meningkatkan fungsi kontraseptif

Lateks, material penghasilan kondom

Ubat topikal dan oral

Getah, bahan dalam diafragma getah

Semburan kebersihan feminin

Komponen tertentu dalam air kencing

Sabun dengan pewangi, mandian buih

Meruang

Objek yang mengandungi nikel seperti zip seluar

 Lichen sclerosis

1 keadaan kulit yang jarang berlaku. Ia menyebabkan tompok-tompok putih nipis berkembang pada kulit sekitar vagina.

Tompokan ini dikatakan biasa untuk wujud pada sekitar vulva. Ia juga boleh mengakibatkan parut kekal.

Keadaan ini boleh berlaku kepada mana-mana wanita pada sebarang peringkat umur, tetapi lebih cenderung kepada wanita selepas menopaus.

Rawatan doktor

Sesetengah rasa sensasi dan pedih pada faraj boleh hilang dan sembuh dengan sendiri tanpa memerlukan sebarang rawatan khusus.

Namun jika keadaan ini berterusan dan anda mengalami sebarang gejala atau simptom, anda dinasihatkan melakukan pemeriksaan doktor.


7 Perkara Yang Jadi Pantang Larang Jika Anda Terkena UTI

Penyakit UTI adalah sejenis kondisi berkaitan sistem urinari yang sering terjadi kepada individu tanpa mengira jantina lelaki atau wanita. Sekiranya anda adalah salah seorang daripada mereka yang mengalaminya, terdapat petua kencing kotor yang boleh anda ikuti.

Persoalannya, apakah pantang larang yang perlu anda patuhi jika ada
kencing kotor atau UTI
? Jom teruskan membaca artikel ini!

Apa itu jangkitan saluran kencing atau UTI?

Untuk pengetahuan anda, salur kencing terdiri daripada organ penghasilan, penyimpanan dan perkumuhan yang merangkumi buah pinggang, pundi kencing ureter dan uretra.

Infeksi salur kencing itu boleh berlaku apabila wujudnya jangkitan bakteria pada organ-organ di atas tadi dan paling biasa berlaku di ureter dan uretra.

Meskipun dikatakan ia boleh terjadi tanpa mengira jantina, wanita mungkin lebih tinggi risiko ekoran salur kencing yang lebih pendek berbanding lelaki.

Apabila infeksi atau jangkitan ini berlaku, anda mungkin akan mengalami
simptom-simptom
 seperti berikut:

Terlalu kerap kencing

Rasa sakit ketika buang air kecil

Sukar kawal ketika buang air kecil

Keluar cecair dari salur kencing

Aliran air kencing yang lemah

Air kencing berbau

Air kencing bernanah

Air kencing berdarah

Sebelum tahu petua kencing kotor, kenali puncanya dulu

Seperti mana yang telah kami nyatakan di atas tadi, punca kondisi ini berlaku adalah akibat jangkitan daripada bakteria pada organ-organ salur kencing.

Bakteria yang paling sering menjadi dalang utama infeksi salur kencing adalah
Escherichia coli
 (E.coli) dan ia biasa ditemui di dalam usus kecil atau besar.

Dalam pada itu juga, wujud beberapa
faktor risiko
 lain kondisi ini terjadi pada anda termasuk:

Jantina, wanita lebih berisiko berbanding lelaki

Kaum wanita yang putus haid

Aktiviti seksual yang tidak selamat

Salur kencing abnormal

Salur kencing tersumbat

Sistem imun tubuh badan lemah

Penggunaaan alat bantu kencing (
catheter
)

Sekiranya anda adalah salah seorang daripada mereka yang mungkin ada simptom dan
faktor risiko
 di atas, sila segera berjumpa doktor jika syak ada penyakit UTI.

Petua kencing kotor dan pantang larang yang anda kena ikut!

Sebenarnya, rawatan atau ubatan yang anda ambil untuk jangkitan saluran kencing adalah tidak cukup kerana ia mungkin boleh berlaku dan berulang lagi.

Disebabkan itu, antara inisiatif yang penting adalah waspada dengan pantang larang dan petua kencing kotor berikut:

Petua kencing kotor #1. Minum air kosong

Perkara paling penting adalah
 anda perlu minum air kosong dengan cukup
, seperti disyorkan oleh pakar sekurang-kurangnya 8 gelas sehari bagi elak dehidrasi.

Ini kerana dehidrasi akan menyebabkan bakteria merebak dan membiak di dalam salur kencing selain mengakibatkan kekurangan air untuk ‘mencuci’ organ ini.

#2. Jangan tahan kencing terlalu lama

Lanjutan daripada itu, anda juga diingatkan
untuk tidak tahan air kencing daripada keluar
 terutamanya dalam tempoh yang terlalu lama kecuali dalam situasi kecemasan.

Ini kerana ia boleh jadi punca bakteria penyebab infeksi salur kencing tidak dapat keluar melalui proses perkumuhan dan kekal di situ buat waktu yang lebih lama.

#3. Terus kencing lepas hubungan seks

Amalan
membuang air kecil sejurus selepas melakukan hubungan seksual
 dengan pasangan dapat membantu mengurangkan risiko terkena jangkitan salur kencing.

Ini kerana ia dapat membuang segala jenis bakteria yang telah berpindah dari kemaluan pasangan kepada anda. Selain itu, jangan lupa untuk cuci alat sulit anda.

#4. Elak makanan & minuman tertentu

Buat anda yang mungkin belum tahu, sebenarnya wujud beberapa jenis makanan dan minuman tertentu yang boleh jadi punca simptom penyakit UTI menjadi lebih teruk.

Disebabkan itu, pesakit infeksi salur kencing
perlu elak daripada mengambil senarai berikut
:

Minuman berkafein

Minuman bersoda

Minuman beralkohol

Makanan pedas

Tumbuhan asidik

Pemanis artifisial

Petua kencing kotor #5. Pilih seluar dalam sesuai

Sila elak daripada menggunakan seluar dalam yang terlalu ketat dan tidak menyerap peluh kerana lembapan pada alat sulit akan menggalakkan pertumbuhan bakteria.

Sebaiknya, anda boleh cuba pakai
seluar dalam
 sesuai dan diperbuat daripada kapas yang bukan sahaja selesa malah dapat menyerap peluh dengan lebih baik.

Petua kencing kotor #6. Pilih tuala wanita sesuai

Bagi wanita, bukan seluar dalam sahaja yang penting malah tuala wanita juga perlu sesuai kerana ia mungkin berisiko menyebabkan pertumbuhan bakteria.

Sebagai alternatif yang baik, elak daripada guna
pad atau tampon yang berbau wangi
 kerana ia mungkin mengandungi bahan kimia yang boleh mengundang bakteria.

#7. Rawat penyakit UTI dengan kadar segera

Akhir sekali, jangan pula anda dengan sengaja menangguh daripada merawat infeksi salur kencing yang dialami atas alasan ia tidak bahaya atau sudah pulih daripadanya.

Sebagai contoh, ramai yang cenderung
 tidak menghabiskan ubat antibiotik yang diberikan doktor
 kerana fikir sudah sembuh. Jadi, anda jangan ulang silap yang sama jika tidak mahu masalah UTI kembali.


Teringin Dapat Baby Boy? Apa Kata Cuba 4 Petua Dapat Anak Lelaki, Lebih Cerah Peluang Anda

Dah ada seorang puteri dan kini anda mahukan bayi lelaki pula? Hello Doktor ada tips dapat anak lelaki yang mungkin boleh membantu merealisasikan impian anda itu. Ayuh!

Untuk mendapatkan lebih banyak info tentang Cubaan Hamil, sila dapatkannya
di sini.

Idamkan bayi lelaki

Sedang memikirkan
cara untuk mengandungkan anak lelaki
?

Umumnya, terdapat kaedah klinikal yang boleh memastikan anda benar-benar mendapat bayi lelaki, iaitu seperti persenyawaan in-vitro (IVF).

Namun sekiranya anda tidak mahu melakukan
pemilihan jantina bayi
 melalui kaedah klinikal, sememangnya ada tip dapat anak lelaki semula jadi yang boleh dicuba.

Cuma bezanya, penggunaan kaedah semula jadi ini tidak akan dapat menjamin 100% jantina bayi yang diingini.

Tetapi tiada salahnya untuk mencuba, bukan?

Tips dapat anak lelaki

Terdapat banyak sebab mengapa
setiap pasangan berkahwin
 menginginkan jantina bayi tertentu ketika
mencuba untuk hamil.

Yang pastinya, setiap ibu bapa mempunyai gambaran ideal dalam fikiran tentang keluarga yang dimahukan.

Bahkan, majoriti pasangan berkahwin akan membayangkan diri mereka untuk mempunyai anak lelaki dan juga perempuan, betul tak?

Walaupun pada hakikatnya kehamilan adalah ‘perjudian’ 50/50 daripada aspek jantina bayi, ada pasangan yang ingin mengetahui sama ada terdapat cara untuk meningkatkan peluang mereka memiliki bayi lelaki.

Tidak dinafikan ada tips dapat anak lelaki yang boleh dilakukan untuk mengembangkan peluang hamil
baby boy
.

Kiraan dan catatan ovulasi

Kaedah hamil bayi lelaki boleh dilakukan dengan cara
memantau lendir faraj dan kitaran ovulasi
 yang dapat bantu mengetahui hari terbaik melakukan hubungan seks.

Mengetahui konsistensi dan tekstur lendir membolehkan anda membuat kiraan hari terbaik untuk seks bagi mengandungkan
baby boy
.

Ia boleh dilakukan dengan ujian hormon biasa yang boleh dibeli secara atas talian atau berdasarkan
pengetahuan wanita itu sendiri mengenai kitaran haidnya
.

Untuk si suami juga ada pantang larangnya yang perlu dilakukan.

Mereka
dilarang
untuk melancap
 3 hari sebelum hari kesuburan dan perlu melakukan perubahan pada diet serta amalan gaya hidup untuk
meningkatkan kualiti sperma
.

Tips dapat anak lelaki: Penambahbaikan pada diet

Semestinya anda sudah mengetahui bahawa tahap kesihatan secara keseluruhan mempunyai kaitan secara langsung dengan diet dan amalan gaya hidup.

Ramai yang tidak mengetahui bahawa diet pemakanan tertentu mempunyai kesan dramatik pada jantina yang bakal dikandungkan nanti.

Wanita yang menginginkan bayi lelaki, boleh mengamalkan pemakanan berasaskan alkali yang dapat mengubah keasidan serviks.

Persekitaran yang lebih beralkali akan membantu sperma berkembang sekali gus meningkatkan kemungkinan hamil anak lelaki.

Pengambilan makanan seperti buah tin, aprikot dan jus tomato membolehkan peningkatan alkali untuk terjadi.

Bukan itu sahaja, berdasarkan kajian wanita yang bersarapan pagi dengan makanan tinggi kalori mempunyai peluang lebih cerah untuk hamil anak lelaki.

Tips dapat anak lelaki lain yang boleh dicuba adalah dengan memperbanyakkan pengambilan kalium dan natrium, serta kurangkan kalsium untuk membantu perkembangan
baby boy
.

Kaedah Shettles

Dianggap sebagai kaedah popular untuk menentukan jantina bayi.

Ia berdasarkan kepada tanggapan bahawa sel sperma lelaki lebih kecil dan pantas berbanding sel sperma perempuan.

Ini bermakna sel sperma wanita dikatakan lebih besar, kuat dan lebih tahan daripada segi kelangsungan hidup.

Kaedah ini mencadangkan untuk melakukan hubungan intim menjelang hari puncak ovulasi wanita dapat membantu mengalakkan kelahiran bayi lelaki.

Langkah seterusnya dalam kaedah Shettles ini juga mencadangkan untuk
melakukan penetrasi
 semasa persetubuhan.

Pasangan anda juga perlu
melakukan ejakulasi
 dengan lebih dalam, untuk membantu sel sperma lelaki  mencapai telur terlebih dahulu berbanding sel sperma perempuan.

Kaedah ini juga mencadangkan agar anda
mengalami klimaks semasa seks
 agar lendir faraj lebih bersifat alkali. Ia secara tidak langsung akan mendorong kelajuan sel sperma lelaki.

Ujian genetik sperma dan pra implantasi

Tips dapat anak lelaki lain adalah dengan penggunaan rawatan IVF, selektif untuk tujuan pemilihan jantina atau dikenali sebagai
preimplantation genetic testing
, PGT.

Satu rawatan khusus yang disebut sebagai ‘
sperm spinning
’ akan melibatkan pengumpulan sampel
air mani
 daripada pasangan dan diletakkan atas larutan albumin.

Teori mengatakan bahawa sel sperma lelaki yang lebih kecil dan cepat akan berenang melalui albumin dengan pantas.

Kesimpulan tips dapat anak lelaki

Jadi anda sudah tahu cara untuk meningkatkan kemungkinan mendapat bayi lelaki berdasarkan pembacaan artikel ini.

Ringkasan yang boleh dibuat adalah, anda akan lebih cenderung untuk mempunyai anak lelaki jika:

Mengamalkan diet tinggi alkali, kalium dan natrium

Melakukan hubungan seks sehampir mungkin dengan ovulasi

Mengalami orgasme atau klimaks sebelum pasangan anda

Walaupun tip dapat anak lelaki di atas mungkin tidak 100% berkesan, tetapi tiada salahnya untuk anda mencuba, bukan?

Siapa tahu, ada rezeki untuk menimbang cahaya mata lelaki. Selamat mencuba!


Pil Paxlovid Untuk Rawatan COVID-19, Ini Apa Yang Anda Perlu Tahu Mengenainya!

Paxlovid merupakan ubat khas untuk rawatan COVID 19 yang kini sedang menjadi perbualan hangat orang ramai. Di negara kita, ubat Paxlovid Malaysia dijangkakan akan mula digunakan secepat mungkin untuk membanteras penyebaran COVID-19.

Tetapi, apakah yang istimewa mengenai Paxlovid? Ubat antiviral oral ini boleh diambil di rumah untuk mengelakkan
pesakit COVID-19 yang berisiko tinggi
 daripada dimasukkan ke hospital.

Menurut Ketua Pengarah Kesihatan, Tan Sri Dr Noor Hisham Abdullah, sebanyak 48,000 pil Paxlovid telah diterima pada 11 April lalu.

Ubat untuk rawatan COVID 19 ini digalakkan untuk pesakit berisiko tinggi,
penghidap COVID 19 tahap dua dan tiga
 serta mereka yang berusia 18 tahun ke atas yang tidak memerlukan bantuan oksigen, namun berisiko untuk mengalami simptom yang serius.

Jadi, apakah Paxlovid dan bagaimana ia berfungsi? Jika anda ingin tahu lebih lanjut mengenai Paxlovid Malaysia, mari ikuti penjelasan kami dalam artikel di bawah.

Untuk
 mendapatkan lebih banyak info tentang coronavirus di Malaysia, sila dapatkannya
di sini
.

Paxlovid – Rawatan COVID 19 baharu dalam bentuk pil

Paxlovid merupakan sejenis ubat yang diambil secara oral.
Ia mengandungi dua bahan aktif iaitu PF07321332/Nirmatrelvir dan Ritonavir dalam dua ubat yang berbeza.

Ubat ini dapat mengurangkan replikasi virus dan membolehkan sistem pertahanan badan melawan jangkitan.

Ubat yang dihasilkan oleh Pfizer ini mempunyai banyak kelebihan. Ia dikatakan dapat mengurangkan 89% risiko hospitalisasi disebabkan COVID-19.

Malah,
National Institutes of Health
 (NIH) juga menggalakkan pengambilan Paxlovid sebagai rawatan COVID 19. Ia lebih murah, mudah diambil dan mungkin berkesan untuk
melawan varian Omicron.

Walau bagaimanapun, Paxlovid bukanlah pengganti vaksin.
Vaksin masih lagi wajib diambil
. Jadi, anggaplah ubat COVID-19 ini sebagai senjata tambahan.

Dalam artikel kali ini, kami akan terangkan lebih lanjut mengenai Paxlovid Malaysia, rawatan COVID 19 yang terbaharu untuk melawan virus ini.

Bagaimana Paxlovid berfungsi?

Paxlovid merupakan sejenis ubat antiviral yang mengandungi dua ubat berbeza. Dalam sebungkus Paxlovid, ada 2 pil nirmatrelvir dan 1 pil ritonavir.

Nirmatrelvir merupakan ubat yang bertanggungjawab menghentikan virus daripada melakukan replikasi, manakala ritonavir pula adalah ubat yang pernah digunakan untuk
merawat HIV/AIDS
 dan berfungsi untuk menguatkan lagi tahap keberkesanan ubat antiviral ini.

Dalam rawatan COVID 19, ritonavir mempunyai fungsi tambahan. Ia akan menghentikan proses metabolisme nirmatrelvir supaya ia tidak akan disingkirkan daripada badan dengan pantas.

Oleh sebab itu, ubat ini dapat kekal lebih lama dalam badan dan membantu sistem imun pesakit untuk melawan jangkitan dengan lebih efektif.

Bilakah saya perlu mengambil Paxlovid?

Pesakit digalakkan untuk mengambil Paxlovid pada 5 hari pertama COVID-19. Malah, ubat ini paling berkesan jika diambil secepat mungkin.

Menurut Dr. Jeffrey Topal dari
Yale Medicine
, Paxlovid paling berkesan jika
digunakan pada awal jangkitan
.

Jika pesakit telah dijangkiti COVID-19 lebih dari seminggu, sebarang kerosakan pada badan disebabkan virus ini sudah
terlalu serius untuk diubati.

Sama seperti ubat lain, Paxlovid juga mempunyai kesan sampingannya yang tersendiri.

Menurut ujian klinikal yang dijalankan, 5.6% pesakit akan alami dysgeusia (masalah merasa), 3.1% mengalami cirit birit, 1.4% pening kepala dan 1.1% lagi muntah-muntah.

Warga emas adalah golongan yang perlu dipantau untuk sebarang kesan sampingan.

Pesakit perlu mengambil pil Paxlovid dua kali sehari dalam masa 5 hari. Jadi, jumlah kesemua pil yang perlu diambil adalah sebanyak 30 biji.

Pesakit buah pinggang
 atau
kerosakan hati
 juga tidak digalakkan untuk mengambil Paxlovid. Oleh sebab itu, mereka yang menghidap penyakit ini perlu mendapatkan nasihat doktor mengenai dos yang patut diambil.

Adakah ubat ini berkesan terhadap Omicron?

Ujian klinikal yang dijalankan oleh Pfizer dilakukan sebelum varian Omicron melanda.

Walau bagaimanapun, Pfizer yakin akan keberkesanan Paxlovid terhadap varian super, terutamanya Omicron.

Buat masa ini, ada 3 kajian yang dapat menyokong kenyataan di atas – dua daripada kajian tersebut dilakukan oleh Pfizer sendiri manakala satu lagi merupakan kolaborasi bersama
Icahn School of Medicine
di Mount Sinai.

Salah satu daripada kajian tersebut mendapati nirmatrelvir sangat efektif untuk membantutkan replikasi virus COVID 19.

Sama jugalah dengan kajian yang dijalankan oleh
Icahn School of Medicine.
Pakar mendapati Paxlovid efektif terhadap Omicron dan juga varian lain.

Walau bagaimanapun, kesemua kajian ini masih belum diterbitkan.

Baca juga:

Delta+Omicron=Deltacron, Varian Terbaharu COVID-19 Yang Lebih Bahaya?

Adakah Omicron Lebih Bahaya? Ini Update Terbaharu Varian Virus COVID-19!

Kesimpulan

Walaupun kita mempunyai ubat untuk merawat COVID-19, namun ubat ini bukanlah pengganti vaksinasi. Buat masa ini,
vaksinasi masih lagi cara yang terbaik
 untuk melindungi diri kita serta masyarakat daripada jangkitan COVID-19.

Paxlovid Malaysia juga hanya akan diberikan kepada pesakit yang berisiko untuk menghidap COVID-19 yang serius.

Oleh sebab itu, pesakit yang mempunyai penyakit
tertentu seperti kanser
,
diabetes
, obesiti dan lain-lain akan diutamakan. Sama jugalah dengan mereka yang tergolong dalam kumpulan berisiko.
Paxlovid juga adalah rawatan COVID 19 yang hanya akan diberikan secara preskripsi.


Mulut Anak Kerap Tumbuh Mata Ikan? Ini Cara Rawat Ulser Yang Selamat Untuk Si Kecil

Apabila anak mengalami ulser mulut atau dalam sebutan paling mudah difahami – mata ikan, sudah tentu akan menyebabkan mereka susah untuk makan. Pastinya anda sedang tercari-cari ubat ulser kanak kanak yang boleh diberikan, betul tak?

Ulser mulut adalah luka kecil di dalam mulut. Biasanya ia terjadi pada bahagian dalam bibir atau pipi, lelangit mahupun pada lidah.

Dalam perkongsian artikel ini ada cara merawatnya dengan menggunakan ubat ulser lidah kanak kanak serta penjelasan mengenai punca keadaan ini terjadi kepada si kecil.

Untuk mendapatkan lebih banyak info tentang Keibubapaan, sila dapatkannya
di sini.

Ubat ulser kanak kanak: Fahami puncanya

Secara tepatnya tiada siapa boleh menentukan punca sebenar
ulser mulut
 atau disebut sebagai
aphthous

ulcer
 ini terjadi. Banyak faktor dipercayai menyumbang kepada risiko terjadinya ulser.

Diet mungkin turut memainkan peranan. Ini kerana mereka yang kurang pengambilan a
sid folik
, vitamin B12 dan
zat besi
 dikatakan lebih cenderung mengalami mata ikan, begitu juga dengan mereka yang
mempunyai alahan makanan.

Si kecil juga boleh mendapat ulser jika dia tergigit lidah atau bahagian dalam pipi, memberus gigi terlalu kuat dan merosakkan lapisan nipis di dalam mulut. Penyebab lain adalah jangkitan, pengambilan makanan tertentu dan juga tekanan.

Kandungan
sodium lauryl sulfate
 (SLS) dalam kebanyakan
ubat gigi
 dan ubat kumur turut dikaitkan dengan pengembangan ulser mulut. Ada kalanya, ulser yang terjadi boleh menjadi tanda wujudnya masalah
dalam sistem imun tubuh.

Perkara paling penting harus
difahami para ibu bapa
adalah ulser mulut ini tidak akan berjangkit kepada orang lain.

Simptom ulser

Sudah tentu, sebelum mengetahui apakah ubat ulser kanak kanak yang sesuai diberikan kepada si kecil, anda harus mengenal pasti simptom untuk mengesahkan bahawa anak mempunyai mata ikan.

Umumnya, setiap kanak-kanak mungkin akan mengalami simptom yang agak berbeza. Berikut merupakan antara simptom ulser yang paling biasa dialami:

Luka yang menyakitkan
di dalam mulut
 – selalunya di bibir, bahagian dalam pipi atau pada lidah

Luka berwarna putih atau kelabu dengan dikelilingi warna merah

Mengalami kesukaran untuk makan atau bercakap kerana luka

Dalam kebanyakan kes tidak
menyebabkan demam

Baca juga:

Kaedah mendiagnosis ulser mulut

Ulser mulut adalah keadaan yang selalu terjadi dan biasanya tidak menyebabkan kebimbangan. Walaupun ia boleh dirawat dengan memberikan ubat ulser kanak kanak, namun tidak bermakna keadaan ini harus diabaikan.

Ini kerana jika anak mengalami mata ikan yang berlanjutan lebih daripada 2 minggu atau tidak boleh makan mahupun minum kerana kesakitan dialami, anda harus membawa mereka untuk mendapatkan pemeriksaan doktor.

Kekerapan ulser mulut sehingga lebih daripada 2 atau 3 kali dalam setahun juga perlu mendapatkan pemeriksaan.

Biasanya tiada ujian perlu dilakukan untuk mendiagnosis ulser, kerana doktor boleh mengenal pastinya berdasarkan sejarah perubatan dan pemeriksaan fizikal sahaja.

Sekiranya anak mengalami banyak ulser atau luka yang dialami teruk, doktor mungkin ingin melakukan ujian untuk menentukan kemungkinan mereka
mengalami kekurangan nutrisi
(malnutrisi), sistem imun lemah, alahan makanan atau lain-lain.

Rawatan & ubat ulser kanak kanak

Kebanyakan masalah ulser mulut akan sembuh sendiri dalam tempoh masa 7 hingga 14 hari.

Di samping itu, anda juga boleh melakukan perkara berikut di rumah untuk mengurangkan simptom ulser, seperti:

Ubat ulser lidah kanak kanak #Ubat OTC

Ubat yang terjual
di farmasi seperti ibuprofen
 atau acetaminophen, berfungsi untuk merawat sakit dan demam.

Tetapi anda
tidak boleh
 memberikan ibuprofen kepada anak di bawah usia
 6 tahun
. Aspirin juga
tidak boleh
 diberikan kepada anak di bawah usia 16 tahun melainkan atas arahan doktor.

Pengambilan aspirin boleh mengakibatkan anak berisiko
mengalami sindrom Reye
. Ia merupakan gangguan yang jarang berlaku tetapi sangat serius – boleh menjejaskan fungsi otak dan hati.

Cecair antasid, salah satu ubat ulser kanak kanak

Penggunaan cecair antasid 4x sehari boleh membantu mengurangkan kesakitan yang dirasai anak.

Bagi kanak-kanak berusia lebih daripada 6 tahun, 1 sudu teh (5mL) cecair ini boleh diberikan sebagai ubat kumur
selepas makan
.

Manakala bagi anak yang lebih kecil, sapukan cecair antasid ini pada ulser muka menggunakan kapas.

Rawatan berikut pula hanya sesuai dilakukan kepada anak yang berumur 4 tahun ke atas:

Ubat kumur

Minta anak untuk membilas mulutnya dengan air garam atau dengan campuran air suam bersama
soda penaik
(baking soda)
.

Ubat kumur ini bertujuan untuk mengelakkan jangkitan kuman yang boleh berlaku disebabkan kanak-kanak tersebut tidak dapat
memberus gigi
atau membersihkan mulut seperti biasa.

Sapuan gel, salah satu ubat ulser kanak kanak

Petua meletakkan ubat sapu di dalam mulut – pastikan anak telah makan terlebih dahulu sebelum menyapu ubat.

Bersihkan kawasan dalam mulut dengan tuala lembut atau bebola kapas dan pastikan kawasan tersebut agak kering. Gunakan putik kapas untuk menyapu ubat tersebut di kawasan dalam mulut yang sakit.

Pastikan
anak tidak makan
 atau minum sekurang-kurangnya 30 minit selepas ubat disapu bagi memastikan ubat kekal pada luka.

Kini anda sudah mengetahui ubat ulser lidah kanak kanak yang sesuai diberikan. Jika keadaan semakin teruk atau berlanjutan lebih daripada 14 hari, jangan teragak-agak untuk membawa anak
mendapatkan pemeriksaan doktor
.


Ada Orang Boleh Alergi Pada Cuaca? Ini Simptomnya!

Pernahkah anda alami simptom alergi seperti mata berair atau sakit hidung ketika cuaca sejuk ataupun panas? Perkara ini adalah normal yang dinamakan alahan cuaca sejuk dan panas. Bahkan, ia bukannya sesuatu yang luar biasa!

Simptom alahan cuaca sejuk mahupun panas boleh terjadi ketika cuaca bertukar ataupun suhu meningkat atau menurun secara mendadak.

Malah, pendedahan kepada cuaca panas atau sejuk juga merupakan salah satu faktor rakyat Malaysia kerap ke klinik!

Apa itu alergi rhinitis dan bukan
rhinitis
?

Rhinitis
 merupakan satu keadaan yang merujuk kepada kegatalan ataupun inflamasi pada kawasan hidung.

Alergi rhinitis adalah tindak balas terhadap keadaan alergi.
 Manakala, alergi bukan rhinitis pula adalah keadaan yang seakan-akan alergi seperti sakit hidung dan sebagainya, namun tanpa sebarang sebab yang jelas.

Antara simptom rhinitis termasuklah hidung berair, gatal-gatal, bersin, dan hidung tersumbat. Simptom-simptom ini adalah tindak balas normal terhadap reaksi alergi.

Alergi bukan rhinitis pula selalunya disebabkan oleh:

Jangkitan virus.

Faktor persekitaran seperti perubahan suhu secara ekstrem.

Ketidakseimbangan hormon.

Ubat yang mengandungi hormon seperti HRT ataupun pil kontraseptif.

Alergi bukan rhinitis selalunya tidak berbahaya. Namun, kerap sakit hidung dan mata berair boleh sebabkan ketidakselesaan kepada penghidapnya.

Kadangkala, dengan cara
mengelakkan daripada terdedah kepada alergen
 boleh buatkan simptom alergi anda berkurangan.

Alergi rhinitis pula boleh berlangsung lebih lama dan makan masa berminggu-minggu. Namun, ia tidak akan menyebabkan anda menghidap demam.

Antara alergen yang boleh menimbulkan reaksi alergi kepada penghidap alergi rhinitis termasuklah kulat, bulu haiwan, dan juga habuk.

Jika anda mengalami simptom alergi ketika berubahnya cuaca, penting untuk anda tahu jenis alergi anda supaya rawatan yang tepat dapat diberikan.

Oleh itu, segeralah berjumpa doktor jika anda mengalami simptom alergi yang tidak diketahui puncanya.

Cuaca sejuk pencetus alahan

Kepada pesakit yang alah terhadap debunga, ketahuilah hari hujan boleh berikan anda kelegaan sementara daripada mengalami reaksi alahan cuaca sejuk.

Namun, kenyataan tersebut tidaklah 100 peratus benar. Kadang-kadang, keadaan berangin seperti ribut boleh buatkan sesetengah individu mengalami reaksi alergi yang lebih teruk.

Hujan lebat boleh pecahkan debunga menjadi cebisan yang lebih kecil.

Tambah lagi, angin kuat yang berlaku ketika ribut boleh meniup lebih banyak debunga lalu menyebabkan penghidap alergi jadi makin teruk!

Namun, sebaliknya pula yang berlaku kepada individu yang mempunyai alahan rumput, habuk dan kulat. Kita tahu kulat hidup dengan subur dalam keadaan sejuk dan lembap.

Hari hujan akan buatkan individu yang mempunyai reaksi alahan cuaca sejuk ataupun panas jadi lebih teruk.

Selain itu, untuk
individu yang menghidap asma pula,
 cuaca sejuk seperti hujan ataupun sebarang perubahan ketara dalam suhu boleh menyebabkan asma mereka menyerang.

Udara ketika hujan rasa lembap dan sejuk. Penghidap asma mungkin akan rasa ketat pada kawasan dada dan mudah untuk batuk-batuk kerana lebih sukar untuk bernafas.

Jika cuaca hujan mencetuskan alergi dan asma anda,
jangan lupa bawa alat penyedut (inhaler) anda
.

Cuba tinggal di dalam rumah sebelum dan selepas hujan. Tutup tingkap untuk elak debunga daripada masuk ke dalam rumah.

Anda mungkin juga berminat:

Perkara Asas Yang Perlu Anda Tahu Tentang Tindak Balas Alahan

JANGAN Ambil Mudah! Alahan Kulit Kacang Tanah Boleh Sebabkan MAUT Jika Tidak Cepat Dirawat

Cuaca panas sebabkan pesakit asma sakit lebih teruk

Pencemaran udara akan buatkan penghidap asma jadi makin teruk disebabkan oleh ozon dan juga asap yang bertebaran di udara. Tambah lagi, cuaca panas akan membuatkan lebih banyak agen pencemaran terampai di udara.

Bahan pencemar seperti
asap rokok dan asap daripada kenderaan
 boleh buatkan pesakit asma alami iritasi. Partikel-partikel ini boleh buatkan simptom asma jadi makin teruk.

Pesakit asma yang sensitif terhadap bahan pencemar perlu elak keluar rumah jika cuaca tidak mengizinkan.

Selain itu,
penggunaan pendingin hawa dalam rumah juga boleh meredakan simptom yang dialami.

Bagaimana hendak kurangkan reaksi alergi?

1. Alami alahan cuaca sejuk? Elak keluar rumah!

Jika cuaca hujan
atau berjerebu,
 elakkan daripada keluar rumah. Jika anda terpaksa keluar, jangan keluar terlalu lama ya!

2. Kurangkan alergen untuk redakan reaksi alahan cuaca sejuk

Alergen yang berada di dalam rumah lebih mudah untuk ditangani daripada yang berada di luar.

Jika anda mudah terkena reaksi alergi terhadap habuk, kulat, bulu binatang ataupun lipas, cuba basuh alas katil anda sekali seminggu.

Selain itu, anda juga boleh cuba alas katil anda dengan alas yang bersifat anti alergen.

Anda juga boleh baiki sebarang kerosakan yang berlaku pada paip anda untuk elakkan
serangga perosak
 ataupun kulat daripada membiak.

3. Sentiasa bersedia untuk hadapi simptom alahan cuaca sejuk

Jika anda kerap mengalami alergi yang sama setiap kali, ada patut bersedia dengan ubat-ubatan yang bersesuaian untuk elak daripada mendapat simptom yang teruk.


Kanser Payudara Metastatik Mungkin Boleh Jadi Punca Pneumonia? Apa Kaitanya?

Benarkah kanser payudara metastatik menyebabkan pneumonia? Jom teruskan membaca artikel ini untuk tahu dengan lebih mendalam lagi!

Bagi individu sihat,
 radang paru-paru menjadi satu keadaan yang sukar untuk dirawat
.

Apabila menjalani rawatan, ia lebih melemahkan keupayaan tubuh untuk melawan jangkitan dan menyebabkan ia menjadi lebih serius.

Manakala rawatan awal bagi peringkat awal kanser payudara tidak menghilangkan semua sel kanser m
alah ianya boleh meningkatkan risiko pneumonia.

Apa  itu pneumonia?

Pneumonia adalah jangkitan kantung udara di dalam paru-paru anda
.

Jangkitan ini menyebabkan keradangan (pembengkakan) tisu paru-paru dan boleh menjejaskan pernafasan dan pertukaran oksigen.

Jangkitan ini biasanya disebabkan oleh bakteria, tetapi juga boleh disebabkan oleh virus atau kulat.

Pneumonia boleh menjejaskan satu atau kedua-dua paru-paru.

Bagaimana kanser payudara merebak ke paru-paru?

Pada tahap 4 kanser payudara atau metastatik
, sel-sel kanser telah menyerang organ lain di dalam tubuh.

Tiga faktor yang menyebabkan radang paru-paru terhadap penghidap kanser payudara metastatik adalah:

i) Metastasis

Tahap kanser payudara menggambarkan bagaimana kanser payudara berkembang atau sejauh mana ia telah tersebar.

 Kanser payudara tahap 4 bermakna
 kanser payudara telah merebak di luar payudara
.

Apabila sel-sel kanser mencapai nodus limfa, kanser boleh merebak ke tempat yang lebih jauh seperti tulang, paru-paru, hati atau otak.

Jika kanser merebak ke paru-paru, ia boleh menjejaskan kemampuan paru-paru untuk berfungsi.

Bendalir dan organisma penyebab pneumonia terperangkap dalam paru-paru dan menyebabkan kesukaran pernafasan.

ii) Pneumonia sebagai komplikasi pasca operasi

Orang yang mengalami kanser payudara mungkin menjalani pembedahan dalam usaha untuk mengeluarkan kanser atau merawat komplikasi yang berkaitan dengannya.

Malangnya, pembedahan meletakkan beban tambahan pada tubuh yang sudah lemah.

Penghidap kanser payudara yang menjalani pembedahan boleh mengalami pneumonia
 beberapa minggu atau bulan selepasnya.

Bagaimanapun, ini adalah komplikasi yang sangat jarang berlaku.

iii) Radiasi rawatan

Rawatan rawatan untuk payudara atau tisu dan tulang yang berdekatan boleh meningkatkan risiko penyakit cryptogenic pneumonia (COP), yang dahulu disebut bronchiolitis obliterans pneumonia.

Radiasi rawatan boleh menyebabkan COP, walaupun ini jarang berlaku.

Simptomnya termasuk batuk, sesak nafas dan demam
.

Merawat pneumonia

Pneumonia kanser payudara tahap 4  boleh dirawat, tetapi pesakit kanser mempunyai sistem kekebalan tubuh yang lemah sehingga mereka mempunyai risiko komplikasi yang lebih tinggi dan mungkin perlu dimasukkan ke hospital untuk rawatan.

Rawatan biasa untuk radang paru-paru termasuk
:

Antibiotik – Merawat radang paru-paru yang disebabkan oleh bakteria (beberapa jenis bakteria boleh menyebabkan radang paru-paru, jadi doktor anda perlu melakukan ujian untuk menentukan jenis antibiotik yang anda perlukan).

Ubat antikulat – Merawat radang paru-paru yang disebabkan oleh jangkitan kulat.

Virus radang paru-paru biasanya dirawat dengan langkah-langkah yang menyokong seperti cecair, oksigen jika diperlukan, serta ubat-ubatan yang membantu melegakan simptom pneumonia seperti demam dan batuk.

Ubat batuk – Membantu melegakan simptom biasa ini dan ubat-ubatan over-the-counter seperti ibuprofen dan aspirin untuk mengurangkan demam dan ketidakselesaan yang berkaitan dengan radang paru-paru.

Sesetengah pesakit boleh dirawat dengan ubat-ubatan oral di rumah tetapi sesetengah yag lain perlu dimasukkan ke hospital untuk ubat IV.


3 Perbezaan Antara Nak Jadi 'Kuli' Atau Bidadari Suami #RoadToJannah

Dalam Islam menegaskan bahawa syurga seorang isteri itu terletak di bawah tapak kaki suami. Namun adakah itu bermakna untuk menjadi bidadari suami, segalanya tentang rumah tangga perlu dilakukan oleh si isteri semata-mata?

#RoadToJannah

Tular baru-baru ini di dalam media sosial Facebook mengenai perkongsian seorang wanita bergelar isteri tentang bagaimana untuk melakukan perkara yang disukai dan menghindari perbuatan tidak digemari suami.

Post
dengan #RoadToJannah yang digunakan wanita bernama Nur Khairunnisa Iskandar, mendapat kecaman ramai wanita apabila hantaran tersebut seolah menjadikan isteri itu sebagai ‘kuli’ kepada insan bergelar suami.

Apa tidaknya, dalam hantaran tersebut, dia mencadangkan bagaimana caranya untuk seorang isteri melakukan 100% tugasan rumah demi untuk memastikan suami berasa gembira dan seronok apabila pulang dari tempat kerja.

Lebih menaikkan kemarahan netizen apabila dalam perkongsian tersebut dia menyarankan isteri untuk makan di dalam kereta sewaktu dalam perjalanan pulang ke rumah. Manakala suami hanya perlu bersenang-lenang tanpa perlu melakukan 1 pun tugasan rumah.

Kuli atau bidadari suami?

Umum selalu salah faham mengenai konsep taat kepada suami. Ia tidak bermakna segala perihal rumah tangga perlu digalas sendirian. Untuk menjadi bidadari suami, bukan bererti anda harus mengabdikan diri kepada suami semata-mata.

Pastinya setiap pasangan yang berkahwin mengetahui hal menguruskan rumah tangga dan anak-anak bukanlah tanggungjawab yang mudah. Ia memerlukan tolak-ansur dan rasa saling
membantu antara pasangan suami isteri.

Jangan kerana terlalu sayangkan suami dan ingin dianggap sebagai isteri yang terbaik, anda merelakan diri anda untuk melakukan segala-galanya. Ia seolah-olah terlihat seperti anda ‘merajakan’ suami.

Adakah itu caranya untuk menjadi bidadari suami? Sudah tentulah tidak. Ini kerana jika begitu amalan anda, nescaya ia akan mendatangkan mudarat kepada emosi dan fizikal isteri.

Bagaimana untuk menjadi bidadari suami?

Terdapat beberapa cara yang boleh anda dan pasangan lakukan untuk memperolehi keluarga yang bahagia. Sudah tentu ia memerlukan kerjasama daripada suami isteri dan bukan sekadar bergantung harap kepada isteri semata-mata.

Berikut adalah 3 cara utama yang perlu diamalkan setiap
pasangan yang berkahwin jika ingin mempunyai rumah tangga yang bahagia
, iaitu:

 Melakukan tugasan rumah bersama-sama

Jika anda sedang melakukan sebarang tugasan rumah seperti mengemas, cuba untuk meringankan mulut meminta bantuan si suami. Ya, anda mungkin boleh melakukan segalanya sendiri tetapi jangan menjadikan diri anda sebagai kuli.

Rumah tangga yang dibina adalah milik anda berdua
, maka atas sebab itu suami juga bertanggungjawab dalam menjalankan sebarang tugasan rumah. Tetapi elakkan daripada memberikan arahan kepada suami.

Berikan pilihan kepadanya untuk melakukan pekerjaan. Sebagai contoh, katakan kepadanya bahawa anda akan memasak, dan tanyakan sama ada si suami boleh membantu anda dengan menguruskan pakaian kotor.

Paling penting jangan melakukan segalanya sendirian. Lakukan segalanya bersama-sama pasangan.

 Meluahkan secara jujur

Ada sesetengah isteri sukar untuk mengakui apa yang dirasainya dan memilih untuk memendam perasaan. Lebih parah lagi apabila anda memilih untuk menzahirkan apa yang anda rasai dengan mimik wajah anda.

Percayalah suami anda tidak akan dapat menangkap apa yang anda rasai melainkan anda melafazkan secara lisan kepada mereka. Malahan semakin lama anda memendam perasaan, akan semakin berat bebanan yang anda tanggung.

Jadi sebaiknya,
 sejak dari awal perkahwinan
, cuba untuk jujur dengan pasangan tentang apa yang anda rasai. Tetapi luahkan dengan cara yang baik dan elakkan daripada menggunakan bahasa yang kasar, okay?

Dalam masa yang sama hindari daripada membuat sebarang andaian negatif kepada pasangan anda. Jika wujud perkara atau isu yang menimbulkan rasa tidak puas hati, berterus-teranglah dengannya. Komunikasi adalah
kunci utama kebahagiaan sesebuah rumah tangga.

 Berterima kasih

Anda pasti tahu 2 perkataan paling ajaib adalah terima kasih dan maaf. Percayalah saat anda melafazkan 2 perkataan ajaib itu, hati individu yang menerimanya pasti rasa dihargai walaupun tidak ditunjukkan melalui reaksi wajahnya.

Jika pasangan anda melakukan sesuatu selepas anda memintanya, jangan lupa untuk mengucapkan terima kasih, walaupun mereka hanyalah sekadar membuang sampah ke luar atau menukar lampin si kecil.

Mungkin ada yang mengatakan, penghargaan itu boleh ditunjukkan melalui perbuatan seperti membalas pertolongan pasangan dengan menyediakan segelas air. Tetapi hakikatnya 2 patah perkataan ajaib, “Terima kasih, Sayang” pasti akan mendatangkan kesan di hati pasangan anda.

Anda pun pastinya akan berasa terharu dan dihargai jika mendapat ucapan terima kasih daripada pasangan selepas melakukan sebarang tugasan, bukan? Jadi, cuba untuk amalkannya.

Akhir kata

Isu menjadi kuli atau bidadari suami tidak seharusnya timbul kerana setiap hubungan rumah tangga itu perlulah mempunyai sifat tolak ansur dan saling bantu membantu antara satu sama lain.

Jika anda sayangkan rumah tangga anda, maka ringan tangan dan bantulah pasangan anda dalam melakukan setiap tanggungjawab dan tugasan di rumah.

Hello Health Group
 tidak menyediakan nasihat perubatan, diagnosis, atau rawatan.

Anda mungkin berminat untuk membaca artikel:

Adakah Ibu Bapa Perlu Campur Tangan Dalam Konflik Perkahwinan Anak-anak?

8 Tabiat Boleh Menamatkan Perkahwinan, Menurut Ahli Terapi

Pra-Perkahwinan: Lakukan Ujian Kesihatan Sebelum Berkahwin

Pembulian Emosi dalam Perkahwinan

Terlalu Muda untuk Berkahwin: Impak Kesihatan Perkahwinan Kanak-kanak


5 Fakta Tentang HIV Anda Mungkin Tidak Tahu

HIV atau nama penuhnya ialah Human Immunodeficiency Virus adalah sejenis virus yang melemahkan sistem imun badan. Ia masih lagi menjadi masalah yang signifikan dalam masyarakat dunia.

Untuk lebih memahami tentangnya, baca 5 fakta tentang HIV di bawah.

1. Kurang dari 1 peratus rakyat Malaysia menghidap HIV

Disebabkan ajaran agama Islam dan budaya masyarakat timur yang masih lagi kuat Malaysia, peratusan HIV di Malaysia adalah secara relatifnya lebih rendah berbanding negara lain iaitu sekitar 0.3 peratus. Di Amerika Syarikat, sekitar 12 peratus pesakit HIV dilaporkan.

Namun, peratusan HIV di Malaysia semakin meningkat.

2. HIV menjejaskan sistem imun badan

HIV sendiri tidak membunuh manusia secara langsung, tetapi ia melakukannya dengan melemahkan sistem imun badan. Pesakit akhirnya boleh mati akibat demam biasa kerana sistem ketahanan badan tidak mampu melawan bakteri atau virus demam tersebut.

3. HIV tidak tersebar hanya melalui hubungan seksual

Selain hubungan seksual, HIV juga tersebar melalui perkongsian alatan yang terjangkit dengan virus ini, pemindahan darah atau organ yang mengandungi HIV atau jangkitan dari ibu mengandung kepada bayi.

4. HIV vs AIDS

HIV adalah virus yang menyebabkan sistem imun lemah. Bergantung kepada tahap kerosakan pada sistem imun, ia boleh dibahagikan kepada beberapa tahap. Tahap terakhir disebutkan sebagai Acquired Immunodeficiency Syndrome atau AIDS. Ini bermakna bahawa tidak semua penghidap HIV mengalami AIDS. Sebaliknya, AIDS berlaku apabila sistem imun berada di tahap paling teruk.

5. Rawatan anti-retroviral therapy (ART) membantu pesakit HIV hidup seperti biasa

Kini, dengan adanya ART, pesakit HIV boleh menjalani kehidupan seperti orang biasa. Tetapi mereka harus mengambilnya seumur hidup. Rawatan ini tidak membunuh virus tersebut tetapi menghalang perkembangannya. Di samping itu, harganya juga sangat mahal.

Hello Health Group
 tidak menyediakan nasihat perubatan, rawatan atau diagnosis.


Ini Sebab Suami Isteri WAJIB Ingat Tarikh Ulang Tahun Perkahwinan, Ada Rahsianya Demi Kebahagiaan!

Hari ulang tahun perkahwinan atau sambutan hari jadi adalah salah 1 cara untuk menghargai pasangan.

Bagi kebanyakan pasangan, sambutan ulang tahun ini sangat penting dalam mengeratkan hubungan mereka.

Terutama sekali bagi mereka yang sudah berkahwin dan berkeluarga.

Mengapa
sambutan ulang tahun perkahwinan
 ini sangat penting?

Pentingnya ulang tahun perkahwinan dalam perhubungan

Segelintir pasangan pasti mengingati bilakah pertama kali mereka jatuh cinta, meluahkan perasaan antara satu sama lain,
dating
 dan
tarikh mereka bernikah
.

Walau bagaimanapun, tidak semua individu menganggap bahawa meraikan ulang tahun perkahwinan dan sambutan hari jadi adalah 1 perkara yang penting.

Tetapi, anda perlu sedar bahawa meraikan hari-hari penting seperti ini boleh mendatangkan manfaat yang positif dalam perhubungan anda bersama pasangan.

Sebagai contoh, ketika berlakunya sebarang masalah atau
perselisihan faham antara anda dan pasangan
, memperingati hari ulang tahun perkahwinan dapat mengurangkan ketegangan yang wujud.

Selain itu, menurut
American Psychological Association
 (APA), sesebuah perhubungan perkahwinan akan lebih menarik jika diraikan seperti majlis hari jadi, ini akan membuatkan hubungan menjadi lebih sihat.

Sambutan hari jadi atau ulang tahun perkahwinan boleh membuatkan anda dan pasangan mengimbau nostalgia saat ketika anda berkenalan suatu ketika dahulu.

Mungkin juga anda teringat kembali memori saat anda berdua diijab kabul dalam majlis pernikahan.

Dalam perkahwinan, sambutan hari jadi atau ulang tahun perkahwinan bermaksud anda memperingati saat bersatunya dua individu dengan latar belakang keluarga yang berbeza.

Oleh itu, dengan memperingati hari penting seperti ini, anda berdua dapat mengimbas kembali saat bahagia hari tersebut.

Menyambut ulang tahun perkahwinan untuk menilai perhubungan

Sambutan ulang tahun perkahwinan bukan sahaja bertujuan untuk mengingati saat bahagia, tetapi juga boleh digunakan untuk tujuan menilai hubungan anda berdua pada masa sekarang dan juga masa lalu.

Selain itu, saat ini juga boleh digunakan untuk melihat sebarang pencapaian yang telah dilakukan dalam pernikahan dalam tempoh satu tahun yang lepas.

Dengan itu, anda berdua lebih tahu apa yang perlu dilakukan dan dicapai dalam tempoh tiga hingga lima tahun yang akan datang.

Oleh sebab itu, ulang tahun pernikahan adalah saat yang tidak boleh anda lepaskan begitu sahaja.

Ini kerana, selain daripada mengenang kembali memori lama, anda dan juga pasangan boleh melihat apa sahaja yang telah dilalui bersama sehingga sampai ke tahap ini.

Tip menyambut ulang tahun dengan pasangan

Kini anda telah mengetahui mengapa menyambut ulang tahun itu penting, tetapi anda mungkin keliru bagaimana cara terbaik untuk meraikannya.

Agar anda dan pasangan dapat menikmati saat ini secara maksimum, terdapat beberapa cara atau tip yang boleh dilakukan untuk sambutan hari jadi dan juga ulang tahun perkahwinan.

Antaranya ialah:

Mengajak pasangan ber’dating’ dan makan malam romantik di lokasi pertama kali pertemuan anda berdua

Berfoto di lokasi-lokasi menarik yang boleh menggambarkan hubungan anda berdua

Membuat senarai lagu yang anda dan pasangan anda gemari untuk didengar bersama-sama

Melancong ke tempat-tempat yang belum pernah anda kunjungi

Bertukar-tukar hadiah
 antara anda dan pasangan anda

Kesimpulan

Melakukan sambutan hari jadi atau ulang tahun pernikahan bersama pasangan anda adalah salah 1 cara untuk mengingat kembali segala momen manis anda dan pasangan anda.

Cara ini boleh menghangatkan kembali hubungan antara anda berdua yang mungkin kadangkala timbul tenggelam seiring dengan masa.

Oleh itu, jangan sesekali menganggap bahawa sambutan hari jadi dan ulang tahun pernikahan adalah satu perkara yang sia-sia kerana ia memberikan manfaat yang cukup besar buat anda berdua.

Baca juga:

Suami Kena Caras Dengan BFF, Bagaimana Elak Curang Dalam Perkahwinan?

Hubungan Perkahwinan, Kenapa Sukar Untuk Dikekalkan?

Adakah Ibu Bapa Perlu Campur Tangan Dalam Konflik Perkahwinan Anak-anak?

Perkahwinan: Adakah Anda Benar-benar Bersedia Menempuhi Fasa Baru Kehidupan?

8 Tabiat Boleh Menamatkan Perkahwinan, Menurut Ahli Terapi


Angkara Menangis Teresak-esak, Mata Jadi Sembap? Ada 5 Petua Untuk Hilangkannya!

Kondisi ini sering kali berlaku terutamanya selepas kita menangis namun tidak ramai yang tahu cara menghilangkan mata sembab.

Ia bukan sahaja akan menjejaskan penampilan, malahan juga menyebabkan ketidakselesaan pada kawasan mata yang terkesan.

Jadi, usah lagi khuatir jika anda mengalaminya kerana kami akan senaraikan beberapa rawatan mata sembab yang boleh dicuba!

Menangis boleh buat mata jadi sembap?

Setiap manusia yang normal pasti pernah atau akan menangis ekoran kesedihan dan kesakitan yang dirasai oleh sanubari.

Bahkan perkara pertama yang kita lakukan di saat keluar sahaja daripada perut si ibu ke dunia ini adalah menangis.

Persoalannya,
mengapa perbuatan yang tidak disengajakan ini boleh sebabkan mata sembap
?

Ini kerana jaringan kulit di sekitar mata akan menyerap kembali air mata yang mengalir keluar lantas menyebabkan pengumpulan air di kawasan mata.

Selain itu, fenomena ini turut didalangi oleh respons otak yang akan meningkatkan aliran darah ke bahagian wajah setiap kali anda sedang beremosi.

Untuk pengetahuan anda, bukan menangis sahaja yang boleh buat mata jadi sembap kerana wujud lagi antara punca yang lain.

Terlebih tidur juga adalah antara sebabnya?

Selain menangis, fenomena ini juga sering berlaku setiap kali kalian
terlebih tidur pada waktu malam dalam kadar yang ideal
. Kenapa?

Ketika kita tidak tidur di siang hari, kelopak mata akan terus berkedip bagi memastikan bola mata kekal bersih dan lembap dengan air mata.

Ketika sedang tidur pula, air mata tidak akan berhenti terhasil namun kelopak mata tidak berkedip lantas menyebabkan pengumpulan air mata.

Kadangkala, lebihan cecair yang terkumpul ini akan terserap pada tisu di sekitar mata lalu menyebabkan ia kelihatan sembap dan bengkak.

Disebabkan itu, kawasan mata anda mungkin akan kelihatan agak sembap setiap kali terlebih tidur pada waktu malam.

Apa cara menghilangkan mata sembab ini?

Sebenarnya, rawatan mata sembap ini tidaklah sesukar mana dan boleh dilakukan hanya di rumah!

#1. Tuaman suhu sejuk

Apa-apa sahaja tuaman suhu sejuk mampu membantu merawat kebengkakan dan keradangan kerana ia mengurangkan aliran darah.

Jadi, tuaman air batu, pek ais atau sekadar sudu/garpu yang disejukkan dalam peti ais mungkin boleh membantu merawat masalah ini.

Untuk lebih mudah,
anda juga boleh membeli topeng muka sejuk
 yang ada di pasaran.

Cara menghilangkan mata sembap #2. Sayur timun

Selalu lihat orang lain meletakkan timun pada kelopak mata mereka? Ya ia merupakan antara cara berkesan sebagai rawatan mata sembab.

Ini kerana
timun memiliki kandungan air yang sangat tinggi
 lantas boleh menghidrat kulit serta mengurangkan kebengkakan dan keradangan.

Selain itu, ia juga mengandungi kandungan anti radang, antioksidan dan kaya vitamin K yang mampu mengurangkan lingkaran gelap bawah mata.

Cara menghilangkan mata sembap #3. Uncang teh

Satu
uncang teh kebiasaannya mengandungi kafein dan tannins
 yang bagus untuk merawat segala masalah berkaitan tisu pada tubuh badan.

Tidak kira jenis teh sama ada teh hijau, teh hitam atau teh bunga, kesemuanya boleh digunakan dan teh
chamomile
 dikatakan paling efektif.

Caranya mudah sahaja iaitu larutkan ia di dalam air suam kemudian sejukkannya di dalam peti ais buat seketika sebelum diletakkan pada mata.

#4. Minum air dengan secukupnya

Apabila kita menangis, air mata yang mengalir keluar itu akan menyebabkan tubuh badan kita kehilangan sedikit cecair.

Jika ia berlarutan pula, maka adalah tidak mustahil untuk tubuh badan kehilangan banyak air lantas menyebabkan dehidrasi.

Maka adalah sangat penting untuk kalian minum air dengan secukupnya iaitu sekitar
 8 gelas sehari atau mungkin lebih
.

Cara menghilangkan mata sembap #5. Urutan mata

Anda juga boleh cuba mengurut secara perlahan bahagian mata sembap bagi
melancarkan kembali aliran darah di kawasan terbabit
.

Caranya adalah mengurut secara perlahan bermula dari atas (kening) ke bawah (kawasan lingkaran gelap) dengan dua jari.

Namun anda harus ingat agar tidak melakukannya dengan terlalu kuat atau ganas kerana khuatir kesan sampingan lain pula timbul.

Jika 5 cara menghilangkan mata sembap ini masih tidak menunjukkan perubahan, segera berjumpa doktor untuk mendapatkan nasihat, ubatan dan rawatan.


Rasa Kena Tindih Ketika Tidur Bukan Sebab Hantu, INI Sebenarnya Terjadi!

Terjaga dari tidur. Jam menunjukkan pukul 2 pagi. Anda cuba bangun namun susah. Dada terasa sakit, suara tak keluar dan bulu roma mula meremang, “Ah, kena tindih pulak”, anda mula bermonolog.

Ramai individu pernah mengalami situasi sebegini namun tak semua tahu puncanya. Nak tau apakah penjelasan sains berkaitan dengan fenomena kena tindih ni? Teruskan membaca untuk maklumat selanjutnya.

Kelumpuhan tidur tidak memudaratkan kesihatan

Ia merupakan fenomena yang boleh dianggap aneh. Disebabkan oleh itulah kebanyakan individu mengaitkan pengalaman merasai kelumpuhan tersebut dengan fenomena paranormal.

Suatu ketika dahulu, kita tidak memahami mekanisme di sebalik keadaan ini namun kini, kita tahu bahawa dua hormon mempunyai kaitan dengannya,
Glycine
dan
Gamma Aminobutyric Acid
 (GABA).

Kedua-duanya memainkan peranan penting melumpuhkan otot-otot badan ketika fasa
rapid eye movement
(REM) kerana pada ketika ini, kita mengalami mimpi.

Tujuan kelumpuhan tersebut adalah untuk mengelakkan kita daripada melakukan perkara yang dimimpikan.

Secara fisiologi, anda sepatutnya tidak sedarkan diri ketika fasa REM ini. Mata anda tertutup rapat dan mimpi hanyalah sekadar mimpi.

Namun, jika seseorang itu bangun ketika fasa REM, maka individu tersebut akan mengalami kelumpuhan kesan daripada rembesan hormon tersebut. Otot anda masih lumpuh tetapi mata anda berkeliaran memandang persekitaran dan dalam masa yang sama, anda merasakan sesuatu menindih di bahagian dada anda. Usah khuatir!

 Anda akan boleh bergerak seperti biasa. Kelumpuhan ini kebiasaannya berlaku dalam sekitar 1 hingga 3 minit. Ia tidak akan menyebabkan apa-apa masalah kesihatan melainkan pengalaman yang agak menakutkan.

Halusinasi dan makhluk halus yang menindih

Amigdala merupakan sistem saraf yang berbentuk kacang, terletak pada bahagian lobus temporal tengah. Ia adalah sebahagian daripada struktur basal ganglia dan bahagian otak yang paling aktif ketika fenomena kelumpuhan tidur kerana fungsinya adalah untuk mengawal atur memori berkaitan perasaan dan ketakutan.

Bayangkan anda mempunyai amigdala yang sedang aktif membuatkan anda takut, namun tiada apa-apa perkara di persekitaran yang mempunyai keupayaan untuk membuatkan anda takut. Ini merupakan satu paradoks dan solusi kepadanya adalah halusinasi.

Brian A. Sharpless dan Monika Klikova telah menerbitkan kajian di Jurnal Tidur pada tahun 2019 yang melibatkan 185 individu yang didiagnos dengan masalah ini.

Dapatan kajian tersebut telah mendapati bahawa 58% daripada mereka merasakan kehadiran sesuatu yang bukan manusia di dalam bilik sewaktu fenomena tersebut sedang berlaku.
Halusinasi
 boleh berlaku dalam pelbagai jenis bentuk.

Ada individu yang melaporkan mereka merasa seolah-olah di awang-awangan, ada yang ternampak individu asing berada bersama mereka di tempat mereka tidur dan ada yang ternampak makhluk halus menindih dada mereka.

Risiko dan rawatan

Terdapat pelbagai jenis faktor yang boleh dikaitkan dengan kebarangkalian seseorang individu untuk menghadapi kelumpuhan tersebut.

Faktor genetik

Sejarah
trauma

Masalah kesihatan mental

Masalah kesihatan fizikal

Masalah berkaitan
kualiti tidur

Penggunaan dadah

Setakat ini, tiada rawatan spesifik menurut protokol perubatan dalam merawat masalah ini. Perkara yang sering diketengahkan adalah tabiat tidur yang baik. Kelumpuhan ini boleh menjadi petanda bahawa anda tidak mendapatkan tidur yang cukup.

Antara rekomendasi untuk mengelakkan fenomena ini adalah untuk menghindari alkohol dan dadah 3 jam sebelum waktu tidur. Minuman berkafein juga perlu dihadkan dan barangan elektronik perlu dielakkan sebelum waktu tidur untuk menjamin kualitinya.

Konklusi

Kelumpuhan tidur bukanlah satu penyakit yang serius namun ia merupakan pengalaman yang menakutkan. Halusinasi kebiasaannya dialami oleh sebahagian besar individu, namun begitu, fenomena tidak akan berlarutan.

Jaga tabiat tidur anda dan pastikan anda mendapatkan tidur yang cukup. Jika anda risau berkenaan dengan fenomena ini, berjumpalah dengan doktor untuk pemeriksaan lanjut.